Holy Scriptures: Baibuli y'Oluganda - ENDAGAANO ENKADDE - Yoswa Joshua 1\nEssuula: 1 2 3 4 5 6 7 8 9 10 11 12 13 14 15 16 17 18 19 20 21 22 23 24\n1 Awo olwatuuka Musa omuweereza wa Mukama bwe yamala okufa, Mukama n’agamba Yoswa, omwana wa Nuni, omuweereza wa Musa, ng'ayogera nti\n2 Musa, omuweereza wange, afudde; kale kaakano golokoka, osomoke omugga guno Yoludaani, ggwe, n'abantu bano bonna, muyingire mu nsi gye mbawa bo, abaana ba Isiraeri.\n3 Buli kifo kye mulirinnyamu ekigere kyammwe, nkibawadde mmwe, nga bwe nnagamba Musa.\n4 Okuva mu ddungu n'olusozi luno Lebanooni, okutuuka ku mugga omunene, gwe mugga Fulaati, ensi yonna ey'Abakiiti, era n'okutuuka ku nnyanja ennene ku luuyi olw'ebugwanjuba, we waliba ensalo yammwe.\n5 Tewalibeera muntu yenna aliyinza okuyimirira mu maaso go ennaku zonna ez'obulamu bwo: nga bwe nnabeeranga ne Musa, bwe ntyo bwe nnaabeeranga naawe; siikwabulirenga so siikulekenga.\n6 Ddamu amaanyi guma omwoyo: kubanga ggwe olibasikiza abantu bano ensi eno gye nnalayirira bajja baabwe okugibawa.\n7 Naye mala okuddamu amaanyi n'okuguma ennyo omwoyo, okwekuumanga okukola ng'amateeka gonna bwe gali, Musa, omuweereza wange ge yakulagira: tokyamanga okugaleka ku mukono ogwa ddyo newakubadde ogwa kkono, olyoke oweebwenga omukisa buli gy'onoogendanga yonna.\n8 Ekitabo kino eky'amateeka tekiivenga mu kamwa ko, naye onookirowoozangamu emisana n'ekiro, olyoke weekuumenga okukola nga byonna bwe biri ebiwandiikiddwamu: kubanga bw'onooterezanga bw'otyo ekkubo lyo, era bw'onooweebwanga omukisa bw'otyo.\n9 Si nze nkulagidde? Ddamu amaanyi, guma omwoyo; totyanga, so teweekanganga kubanga Mukama Katonda wo ali naawe buli gy'onoogendanga yonna.\n10 Yoswa n'alyoka alagira abaami b'abantu, ng'ayogera nti\n11 Muyite wakati mu lusiisira, mulagire abantu, nga mwogera nti Mweteekereteekere emmere; kubanga ennaku essatu nga tezinnayita mugenda, okusomoka omugga guno Yoludaani, okuyingira okulya ensi, Mukama Katonda wammwe gy'abawa okugirya.\n12 Era Abalewubeeni, n'Abagaadi, n'ekitundu eky'ekika kya Manase Yoswa n'abagamba, ng'ayogera nti\n13 Mujjukire ekigambo Musa omuweereza wa Mukama kye yabalagira, ng'ayogera nti Mukama Katonda wammwe abawa ekiwummulo, era alibawa ensi eno.\n14 Bakazi bammwe, n'abaana bammwe abato, n'ebisibo byammwe, balituula mu nsi Musa gye yabawa emitala wa Yoludaani; naye mmwe mulisomoka mu maaso ga baganda bammwe nga mulina eby'okulwanyisa, abazira mwenna ab'amaanyi, mulibabeera;\n15 okutuusa Mukama lw'alimala okubawa baganda bammwe ekiwummulo, nga bw'awadde mmwe, era nabo lwe balimala okulya ensi Mukama Katonda wammwe gy'abawa bo: ne mulyoka muddayo mu nsi gye mwalya, mugirye, Musa omuweereza wa Mukama gye yabawa emitala wa Yoludaani ku luuyi olw'ebuvanjuba.\n16 Ne bamuddamu Yoswa, nga boogera nti Byonna by'otulagidde tulibikola, era buli gy'onootutumanga tunaagendanga.\n17 Nga bwe twawuliranga Musa mu bigambo byonna, naawe tunaakuwuliranga bwe tutyo: kyokka Mukama Katonda wo abe naawe, nga bwe yali ne Musa.\n18 Buli muntu yenna anaajeemeranga ekiragiro kyo, era ataawulirenga bigambo byo mu byonna by'onoomulagiranga, anattibwanga: naye ddamu amaanyi, guma omwoyo.


Bukedde Online - Abalamuzi batandise okusunsula omulimi asinga\nAbalamuzi batandise okusunsula omulimi asinga\nOmukama wa Toro alambudde faamu ya Robert Kabushenga\nABALAMUZI mu mpaka z'omulimi asinga ezitegekebwa kkampuni ya Vision Group etwala ne Bukedde ne ziwangirwa ekitebe kya Budaaki mu Uganda, bbanka ya DFCU ne kkampuni y'ennyonyi eya KLM batandise okusala abalimi n'abalunzi abeetabye mu mpaka z'omwaka guno.\nDr. Victoria Ssekitoleko ng’ayogera n’omukungu wa bbanka ya DFCU abassa ssente mu mpaka z’Omulimi Asinga. Emabega ye yali omubaka wa Budaaki mu Uganda, Alphons Hennekens.\nOkusinziira ku Dr. Victoria Ssekitoleko, akulira abalamuzi b'empaka zino, musanyufu kubanga buli mwaka oguyitawo empaka zino zeeyongera amaanyi era ku mulundi guno abalimi abaayingidde balaga nga balina bye bakola eby'amaanyi.\n"Empaka z'omulundi guno ziraze abalimi n'abalunzi abakola kye baagala nga waliwo okweyongera kwa maanyi mu ngeri gye balabirira ffaamu zaabwe, okukuuma amakungula, okukuuma ettaka, okukolera awamu nga famire n'ebirala nga bino byonna byongera ku nnyingiza n'okufuna mu bulimi n'obulunzi", Dr. Ssekitoleko bw'agamba.\nAbalamuzi baakutandika okugenda ku ffaamu z'abalimi n'abalunzi ku ntandikwa y'omwezi gwa November olwo omuwanguzi alangirirwe ku ntandikwa ya December omwaka guno.\nAbalimi n'abalunzi abatannaba kwewandiisa bakubirizibwa okukikola basobole okufulumizibwa ku mikutu gya Vision Group egy'enjawulo.\nAb''e Kasensero bataamidde abakungu\nAb''akakiiko k''ettaka babatutte entyagi\nPoliisi egumbuludde abasuubuzi e Munyonyo


Abajulizi Abalaba Ziggy Wine Nga Aggwa Ku Kabenje Batwaliddwa Mu State House - Radio Simba - Ennene\nAbajulizi abalaba Ziggy Wine nga aggwa ku kabenje batwaliddwa mu State House\nAbantu 7 okuli n’omukyala abajulidde ku ngeri Micheal Arinda aka Ziggy Wine gyeyafuddemu bakunyiziddwa ab’ebyokwerinda okuva mu maka g’omukulembeze w’eggwanga e Nakasero mu Kampala.\nPoliisi egamba nti Ziggy Wine yafudde olw’obuvune bweyafuna oluvannyuma lw’okufuna akabenje ku luguudo lwa Northern Bypass nga 21-July ku ssaawa emu ey’ekiro wakati wa Kyebando – Kisalosalo.\nMu kusooka kyagambibwa nti ono yawambibwa natulugunyizibwa olw’okuba Munnakisindde kya People Power – Uganda eky’omubaka wa Kyaddondo East Robert Kyagulanyi Ssentamu aka Bobi Wine.\nWabula omwogezi wa Poliisi Fred Enanga yavaayo ku lunaku olw’okubiri naleeta abajulizi 7 okuli; Amos Turyamureeba, Simon Kule Aheebwa, Dirisa Byaruhanga, Musoy Wekesa, Brian Musobozi, Sarah Kobisngye ne David Kimbowa n’omukyala agambibwa okutomerwa Loy Atworo okwongera okunnyonyola ekyaliwo.\nBano basoose kutwalibwa ku Poliisi ya Kira Road wabula oluvannyuma nekisalibwawo batwalibwe e Kibuli ku kitebe kya Criminal Investigations Directorate (CID) wabula mu kubo ebiragiro byakyuuse nebatwalibwa mu State House e Nakasero oluvannyuma lw’okufuna akasimu okuva eri omuntu atategerekese.\nBano bagamba nti nga bali e Nakasero bakunyiziddwa omu ku omu ku biki ebyaliwo era byebalaba okuva eri abebyokwerinda era oluvannyuma baziddwayo awaka omu ku omu. Bano bagamba nti babuziddwa oba nga ddala byebabadde boogera bituufu nti byebyatuuka ku Ziggy Wine.\nOmu ku bbo yatageezezza nti obwedda buli kyayogera bakikwata ku katambi era nga ne sitatimenti zebakoze ku Poliisi ya Kira Road nazo bazireese okuzigerageranya.


December 9th, 2007, 07:40 AM\nAbantu 15 abateeberezebwa okuba ne Ebola bayingidde Kampala\nAbamu ku bajjanjabi abali mu nkambi y’aba Ebola e Bundibugyo. Abalala be bateeberezebwa okuba ne Ebola abassiddwa mu nkambi.\nMINISITULE y’ebyobulamu etegeezezza nti 15 b’eteebereza okuba n’obulwadde bwa Ebola olw’enkolagana gye babadde nayo n’abafudde obulwadde obwo, omuli okubajjanjaba n’okuziika, baddukidde mu Kampala.\nOmuwendo gw’abantu abafudde Ebola nagwo gweyongedde ne guva ku bantu 22 ne gutuuka ku 24 oluvannyuma lw’abantu abalala babiri okufiira mu ddwaaliro ly’e Bundibugyo ku Lwokutaano.\nAbantu 338 be bakakasiddwa nti bakolaganyeeko n’abalwadde ba Ebola omuli okubajjanjaba, okunaaza emirambo n’okuziika abafudde Ebola era nga kiteeberezebwa nti akawuka akaleeta obulwadde obwo kaabakutte.\nOmukungu mu Minisitule y’ebyobulamu Dr. Monicah Musenero agambye nti bazudde abantu 15 mu Divizoni za Kampala ez’enjawulo abaakolaganye n’abalwadde ba Ebola nga kati babalondoola okukakasa nti bwe baba baafunye obulwadde obwo, ate tebabusiiga balala.\nMu kiseera ky’ekimu, Ssentebe wa disitulikiti y’e Bundibugyo Jackson Bambalira agambye nti abantu abalala 2 bafiiridde mu ddwaaliro ly’e Bundibugyo ne kituusa omuwendo gw’abafudde Ebola ku 24.\nEmbaga 42 ezibadde zitegekebwa e Kasese zoolekedde okusazibwamu olw’obukwakkulizo obwateereddwaawo.\nOmusumba w’essaza ly’e Kasese Rev. Egidio Nkaijanabwo yagambye nti olw’okwewala Ebola abanaagattibwa balina okujja n’abantu batono ddala.\nDr. Sessanga eyaakamala ne Ebola ennaku 14 amutenda\nDOKITA amaze ennaku 14 n’obulwadde bwa Ebola akubye ku matu wabula ebyamutuuseeko abinyumya nga lutabaalo.\nDr. Steven Sessanga Kaddu nga y’akulira eddwaaliro ly’e Bundibugyo ye Dokita yekka asigadde e Bundibugyo oluvannyuma lwa munne Dr. Jonah Kule okufiira e Mulago ku Lwokubiri.\nObulwadde bwa Ebola bumulumidde ennaku 14, wabula y’omu ku bannamukisa abakyali abalamu.\nYategeezezza Bukedde ku ssimu nti; “Obulwadde bunkomezzaayo. We njogerera bino, omutwe tegunnatereera bulungi era sisobola kumala ddakiika nnyingi nga njogera.”\nYayongedde n’annyonnyola nti, obulwadde bwamukwatira ku ddwaaliro ly’e Bundibugyo kubanga ye dokita yekka ali ku ddwaaliro eryo era baaleetanga abalwadde okuva e Kikyo ne bitundu ebirala abakwatiddwa Ebola y’alina okubakolako.\nBaamusiibudde oluvannyuma lw’oku- mala ennaku 12 ku kitanda mu ddwaaliro Bundibugyo era agamba obuyambi obwamuweereddwa basawo bwakoze kinene okutaasa obulamu bwe.\nBwe yabuuziddwa ekyamuyambye oku- wona, yazzeemu nti; “Katonda”. Wabula yayongeddeko nti ebbanga lyonna yafubanga okweteekamu endowooza tanga okwegayirira Katonda mu bwe.\nMu kiseera kino ali Bundibugyo era abasawo lira okutuusa ennaku ne bakakasiza ddala Yagambye nti amawulire mukwano gwe Dr. Jonah Mulago ku Lwokubiri wabula yeewalirizza n’ ika.\nAbasawo n’abajjanjabi watibwa obulwadde bwa bo bana bafudde.\nKino kiddiridde akasattiro akabadde mu ttendekero lino nga kiteeberezebwa nti abayizi bano bandiba nga baakomawo n’obulwadde buno.\nAkulira eby’obujjanjabi n’obulamu mu ttendekero lino Dr. Rosemary Nabadda yagambye nti, “Abayizi bonna abaagenda e Bundibugyo okuziika twabafunye era ne tubakebera nga tebalina kabonero konna kalaga nti balina obulwadde buno.\nWabula abayizi bano tubataddeko eriiso ejjogi era nga buli lunaku balina okukeberebwa okukakasa nti bali mu mbeera nnungi” .\nYe akola ng’omumyuka w’akulira ettendekero lino D. Basiima yakubirizza abayizi okubeera abakkakkamu bakole ebigezo byabwe byonna nga tebalina kutya kwa Ebola kubanga tannaba kutuuka mu Kyambogo.\nMu kiseera ky’ekimu abatuuze mu disitulikiti y’e Mityana batandise okusattira olw’abantu abateeberezebwa okubeera ne Ebola abaaweereddwa ebitanda mu ddwaaliro lya gavumenti e Mubende nga bali mu mbeera mbi.\nAkulira aby’okunoonyereza ku ndwadde ezigwaawo mu disitulikiti y’e Mubende Mw. Francis Maseruka yagambye nti babadde bakyanoonyereza bakakase oba ddala Ebola oba bulwadde bulala.\nEbola: Abadduse e Bundibugyo balojja bw’azikirizza ebyalo\nOmusawo Juma Kadiri yazze n’abaana be bonna mu Kampala lwa Ebola.\nOBUDDE bukya bakuba biwoobe na miranga era ne buziba nga bakaaba. Enkola ey’okuziikirako abantu ewereddwa era abafa kati bazingibwa mu nveera ne baziikibwa abakugu abatendekeddwa okukola omulimu guno ng’abatuuze beesudde akabanga babatunuulira.\nOmwagalwa wo ng’alumbiddwa Ebola, ggwe wandibadde omujjanjaba naye tokkirizibwa kumusemberera wadde okumukwatako. Abakazi beesambye abaami baabwe ate n’abaana badduse awaka olwa Ebola.\nHenry Mutebi maneja wa bbaasi za Kalita agamba nti, “Abantu abava mu byalo be basinga obungi. Tetusobola kubakebera kusunsulamu balamu na balwadde. Kyokka abakozi baffe tubawadde enkampa beesabike ne Jik ow’okunaaba nga balina kye bakutteko.”\nKu ssaawa 9:00 ez’olweggulo ku bbaasi eva e Bundibugyo yatuuse mu ppaaka naye ab’ebigaali baagyesambye ate abasaabaze olwatandise okuvaamu abalala ne bagyesega. Abamu ku bajjidde mu bbaasi eno baagambye bwe bati:\nScovia Tunga: “Bannange mukaaga bwe tubadde mu ddwaaliro baafudde nange kwe kuddukayo. Sirina Ebola kyokka akalwaliro k’e Virika gye mbadde katono natidde nti nze alwadde omusujja n’owa Ebola kyangu okutugatta awamu ate abasawo tebakyayagala kukwata ku bantu.”\nAnita Mbabazi: “Maama, taata ne bato bange babiri baafudde oluvannyuma lw’okulwala. Awaka mbadde nsigaddewo bw’omu ate nga sirina annyamba ne nziruka. Sikyalina andabirira kwe kusalawo okujja mu Kampala ewa kojja wange e Bwaise.”\nMasuudi Kanuba: “Ensi yakalubye dda mu kyalo buli omu atya munne. Oba oli awo ng’owulira nti ono afudde ate mukazi we bamututte mu ddwaaliro ng’ali bubi.”\nPeter Baruk yagambye nti: mukyala wange n’omwana bonna baafudde ate bang’aana okubaziikako. “Mukazi wange ne muwala wange baakasukiddwa mu kinnya nti emirambo gyabwe gya bulabe era bw’ogikwatako nga teweesabise bulungi obulwadde bukukwata. Nze sirina nkampa zeesabikibwa okuggyako abo abakola ku kuziika.”\n“Tetwamanya mu kusooka nti yali Ebola okutuuka lwe twalaba ng’essomero liggalwa. Abaana bangi baafa naye bwe twazzeeyo awaka twasanze taata ali mu ddwaaliro ne tutunda embuzi zaffe ne tujja mu Kampala”.\nDdereeva wa bbaasi ya Kalita ekola e Bundibugyo Badru Lubwama agamba nti, “Tetukyalya mmere mu wooteeri ate tutambula n’amazzi gaffe. Abantu bangi baagala okuddukayo kyokka tebalina ssente zibatuusa mu Kampala.”\nOmusomesa Elizabeth Sigarenge nga ye yakulembedde banne nga badduka ku kyalo, agamba nti amasomero mangi gaggalwawo mu October Ebola bwe yatandika okutta abantu. Ffe eby’okusomesa twabimala dda ng’abaana baggwaawo simanyi lwaki kati lwe mulabye okubiwandiikako.”\nJuma Kidiri omusawo mu ddwaaliro ly’e Virika yavuddeyo n’abaana be bonna. “Embeera mbi akwatibwa tawona era bw’olaba owuwo nga lumukutte ng’omusiibula. Mbadde nzigya ne bambikira abasawo mikwano gyange. Abo abataddukidde Kampala, bagenze mu bitundu birala olwa Ebola.”


Bukedde Online - Conte takyalina notisi - Bazannyi\nConte takyalina notisi - Bazannyi\nEvra akomawo mu Premier\nEyali kafulu mu kutendeka ebikonde afudde\nAntonio Conte omutendesi wa Chelsea\nABAMU ku bazannyi ba Chelsea beekyusirizza kooci waabwe Antonio Conte, ne bamukuba ebituli nti takyalina waaka (ng'amba obukodyo bw'okutendeka). Bamulumiriza okubakozesa dduyiro ow'akaasammeeme nga mu kifo ky'okubawa obukodyo, bbo baba mu kutema kikumu olwo ne batuuka mu kisaawe, nga tebalina notisi zibawanguzisa mupiira.\nConte akeesa lukya mu Chelsea oluvannyuma lw'okukubwa Watford ggoolo 4-1 mu Premier. Abakungu baayo baatandise dda okusala entoto ku kiki kye bayinza okumukolera era baagala kumugoba baleete Luis Enrique y'aba adda mu mitambo gya Chelsea.\nNe Enrique omulimu agwesunze era agamba nti bw'anaaba agyegasseeko, ayagala bakama be basooke bamugulire Luis Suarez okumuggya mu Barcelona. Endagaano ya Conte mu Chelsea ebuzaako emyezi 18 eggweeko wabula sizoni ewedde yabawangulira Premier.\nAsimudde amalaalo ayiseewo ekkubo.


Enkungubaga Ya Baganda – ababaka\nHome Topic Enkungubaga Ya Baganda\nEnkungubaga Ya Baganda\nHome › Forums › Ababaka Website, Noticeboard and Off-Topic › Okulanga / Announcements › Enkungubaga Ya Baganda\nFebruary 3, 2009 at 12:27 am #18779\nEbisera ebyedda omuntu bweyafanga , nga emikolo gyonna emirala giyimirira mu family. Nga kukyaalo tewali alima wadde okukola omulimu omunene mu week eyo wadde okukola ekivvulu. Naye kati bwembadde e Buganda nga ku kufa kwenyini kwekuli e bidongo. Olwo ettamiro neliyitirira, amazina negabera mu kidaala. Nga ayita mu kubo tamanya nti waayita waliwo afudde, nakyama nga alowooza nti waliwo kukyakala so si nnaku yakufiirwa. Edda twalabanga Abalulu nAbalugbara nga bebazina nga bafiiriddwa nga bwebabukirabukira ku malaalo. Eyo nga ye mpisa yabwe, yadde nga ffe tetwagitegeera. Nga tulabanga ebisesa nokusesa, omuntu ateekwa okuba omunaku ate okuzina ngaali mu ssanyu. Oluusi tugamba nti abeeru tebalina nnono, naye nze bemanyi bembuzizakko bagamba kya bukyaayi omuntu okuzinira ku ntaana ya munne nga afudde. Ebya Abaganda byebakola kati bitegeeza ki? Kubanga eyo ssi ye nnono yaffe.\nFebruary 9, 2009 at 2:02 pm #22077\nNze ndowooza Abaganda engeri gyebafudde ennyo mu nsangi zino, emyooyo gyaabwe gyatendewererwa. Ngenda nengamba nti oba bakoowa okwebbika mu nnaku? Njagala okulowooza nti bwebassaako enyimba mu kufiirwa nokwaabya enyimbe, tegaba masanyu wabula okugezaako obutabbira mu buyinike obwafuuka obwa buli lunaku.\nFebruary 9, 2009 at 9:45 pm #22078\nEkikola obubi nemirimu mu nnyimbe abantu tebakyakola, tekyali biri ebyedda ebya bako abaavu abaasa enku. Kati bonna bajja nga bagenyi. Wali nno abakyaala, ate ddala mu nyimbe ezaaba, bajja banekanekanye mu ngoye zaabwe eze bbeyi nga ne nviiri bazikoledde mu saloon. Nebalyoka babawa obutebe nebalinda okugabulwa. Abafumbi bapangisa bapangise, wamu nabagabuzi. Ne band oba abebyuuma ebidongo naabo babeera bapangise. Era abantu olumala okulya nokusanyuka nga bejjawo, tewakyaali bya kwooza masowani. Tuli kumpi nakwerabira lwaki Abaganda twaabya ennyimbe.\nFebruary 16, 2009 at 1:35 pm #22195\nAbafirwa benyini basawo enyimba mbu ku lwa bantu naye nga bino ebintu byebibaga ekubo eligenda okutwawula nga oboluganda, nenga Abaganda. Kuba mu lumbe abamu bagenda kunakuwala ate nga abalala bagenda kuwulira muziki nakulya life.si birungi.\nFebruary 23, 2009 at 6:17 pm #22299\nEkintabuli kiyitiridde ate kuba ffe Abaganda tukkirizza buli kimu nekitali mu bulombolombo bwaffe okukiyingiza, kyoova olaba nti oli olumubikira nga booking-A saluni nga mala kwezigula nga genda nga yekoppa nolugoye olusingayo ebbeeyi wano womugambira nti ogenda kumukolo mukyaamu eno tufiriddwa muntu agenze takyadda sosi mbaga nakuzalibwa ate bosanga abo kumbaga nga basiwuufu people are so messed up\nJune 21, 2012 at 12:50 pm #27958


Bukedde Online - Kiikino ekizembe kw’olabira Dubai yenna: Mu mwaka gumu bafunye abalambuzi obukadde bubiri\nKiikino ekizembe kw’olabira Dubai yenna: Mu mwaka gumu bafunye abalambuzi obukadde bubiri\nSsegawa gwe yalonda mu bakazi 50 amudduseeko...\nOmulimu gw'okuzimba ekisaawe kya Nakivubo...\nDUBAI eyongedde okussaawo likodi! Ku kizimbe ekisinga obuwanvu mu nsi yonna, egasseeko ekizimbe ekyakulanga “Fuleemu” y’ebifaananyi era nga kati ky’ekizimbe eky’enkula eno ekisinga obunene mu nsi yonna.\nEkizimbe kya Dubai Flame ekisomba abalambuzi nga bwe kifaanana. Ekizimbe kya Burj Khalifa ekisinga obuwanvu mu nsi yonna.\nKu kizimbe kino ekyatuumiddwa “Dubai Frame” kw’oyimirira n’olaba ekibuga Dubai kyonna era kati kye kimu ku bisinga okukuηηaanya abalambuzi.\nBaakimalirizza mu January w’omwaka oguwedde, wabula abagenda e Dubai, bwe bavaayo nga tebakituuseeko n’eby’okunyumya biba bitono era kye kimu ku bisinga okwogerwako ennyo mu United Arab Emirates ne mu nsi yonna.\nMu mwaka gumu kifunye abalambuzi abakunukkiriza obukadde obubiri era basuubirwa okweyongera mu myaka egiddako.\nBaakizimba mu ngeri ya njawulo nnyo kubanga akasozi we baakiteeka kakusobozesa n’okulaba akasongezo k’ekizimbe kyabwe Burj Khalifa nga kino kyalangirirwa mu 2010 nti kye kisinga obuwanvu mu nsi yonna.\nBurj Khalifa abamu kye bayita Burj Dubai ekisinga obuwanvu mu nsi yonna kiriko emyaliiro 163 era kiriko ffuuti 2,717 (mmita 828).\nEkizimbe kya Dubai Frame kiriko ffuuti 492 (mmita 150) wabula ate kw’osobolera okulaba obulungi ebiri waggulu ku Burj Khalifa.\nObugazi kiriko mmita 93 era baakiyungira ku lutindo lwa mmita 100.\nBaakiteeka mu kitundu kye Zabeel Park wakati mu kibuga Dubai nga ku buli ludda gy’okyusa amaaso, ebiri mu kibuga Dubai byonna obiraba bulungi.\nAbalambuzi nga bagenda okulaba ekizimbe kya Dubai Flame.\nOsinga kusaamaalirira ng’otunudde obukiikakkono kubanga amaaso gasookera ku Old Dubai n’ogatambuza ng’ogazza ku bubuga obulala obwa Dubai okuli Bur Dubai, Deira, Karama, Umm Hurair ne Dubai Creek.\nEkizimbe kya Dubai Frame kyamenyeewo eky’e China ekiri mu kikula kye kimu, ekimanyiddwa nga CCTV Tower nga kuno kwe kuli ekitebe kya Ttivvi ya China eyitibwa CCTV era nga kino kyakula ng’empale empanvu.\nEBISAMAALIRIZA EBIRI MU KIZIMBE\nRom Bautista ow’ekitongole kya Arabian Adventures ekiri wansi wa kkampuni ya Emirates bwe yabadde alambuza owa Bukedde ekizimbe kino yagambye nti: Ekifo kino kati ky’ekyobulambuzi ekisinga okusomba abantu okuva mu mawanga ag’enjawulo kubanga kikulaga Dubai yenna n’ebyafaayo by’ekibuga kino byonna.\nWansi w’ekizimbe nawo bassaawo amazzi agazina nga gatambulira ku nnyimba enseneekerevu, okufaananako n’ago agali ku wooteeri ya Burj Al Arab Jumeirah. Oluvannyuma lw’okunyumirwa amazzi agayimba, awo w’ova n’oyingira mu kizimbe ekirimu eby’obulambuzi eby’enjawulo.\nOsookera ku mwaliiro oguliko “myuziyamu” we bateeka ebintu eby’edda. Muno mw’osanga Ekitabo ekyasooka okuwandiikibwa mu United Arab Emirates n’ebyafaayo ebirala ebinnyonnyola Dubai gye yatandikira nga kifo kya bavubi n’abalunzi okutuuka ku kibuga eky’amaanyi ekisinga okwettanirwa abasuubuzi mu nsi yonna.\nEkibuga Dubai nga bw’okirengera ng’oli ku kizimbe kya Burj Khalifa ekisinga obuwanvu.\nBw’ova ku myaliiro gy’ebyafaayo n’ebyedda (myuziyamu) n’olyoka oyolekera entikko y’ekizimbe ng’eno abasinga gye bayaayaanira okutuuka. Eno gy’osanga endabirwamu eng’omu ezisobola okutambulirwako abantu nga 10.\nNg’oggyeeko okulaba Dubai ng’okozesa amaaso erudda n’erudda, baakwongererawo endabirwamu era bw’ogitunulamu olaba Dubai yenna era n’ebizimbe byamu, ebimpi n’ebiwanvu.\nEndabirwamu eno ekulaga n’enguudo za Dubai omuli eziyita waggulu n’eza wansi era n’emmotoka ezitambulirako oba oziraba bulungi mu njogera enyangu ng’ekibuga kyonna okiraba kikuli mu ttaano!\nWano abantu we basinga okweyiwa okulaba endabirwamu esamaaliriza. Ekisinga okusanyusa abalambuzi kwe kutuuka ku ntikko y’ekizimbe kubanga ku bizimbe nga Burj Khalifa, abalambuzi babakomya ku mwaliiro gwa 148 nga bakozesa “lifuti” era ababa basigaddemu okuwankawanka olw’obutatuuka ku ntikko ya kizimbe ekisinga obuwanvu mu nsi yonna, ekikubagizo bakifunira ku Dubai Frame.\nBw’omala okwetegereza ebiri ku kizimbe n’engeri gye baawunda ekifo, omaliriza otegedde lwaki Dubai Frame mu kiseera kino kye kimu ku bifo ebikulembedde mu kuyingiza ssente z’obulambuzi mu ggwanika lya United Arab Emirates.\nObuti obusangibwa mu ddungu mu Dubai.\nlEkizimbe kino kyamalawo obukadde bwa ddoola obukunukkiriza 44 nga mu za Uganda zisukka mu buwumbi 160.\nKyawundiddwa mu ngeri etemagana nga zzaabu era buli akirengera asikirizibwa okukituukako.\nlOkuva ku makya okutuuka obudde okuziba, abantu babeera mu nnyiriri eziyingira ekizimbe okulambula wabula buli ssaawa bagibalira abantu abatasukka 200 okwewala omujjuzo.\nTikiti ekuyingiza olina kugigula ggulo limu okwewala okufikka era abakulu babasasuza Dirham 50 (ssente za United Arab Emirates) mu za Uganda 50,000/- ate abato Dirham 20 mu za Uganda gye mitwalo ebiri.\nlEkizimbe kino kati kivuganya bulungi nnyo n’ebifo ebibadde bimanyiddwa ennyo mu kukung’aanya abalambuzi naddala eddungu erimanyiddwa nga Arabian Desert erijjudde omusenyu ogwakola obusozi era ng’eno ne kkampuni ya gavumenti ekola ku by’obulambuzi eya Arabian Adventure gye yasalawo okuteeka emmotoka ezirambuza abantu; we zisimbula ne zibatwala mu bifo ebirala.


Bukedde Online - Ssaabadinkoni w’e Luteete azzeemu okukwatibwa\nMuk’omusajja amutuusizza ku kitanda\nAbasawo bagaanyi Chris Evans okuddamu okwogerera...\nPOLIISI ezzeemu okukwata Ssaabadinkoni Can. Kezekia Kalule bamutwale mu kkooti agasimbagane n’Omulamuzi ku by’okufunyisa omuwala wa P6 olubuto. Can. Kalule y’abadde Ssaabadinkoni w’e Luteete mu Bulabirizi bw’e Luweero, ebigambo byamwonoonekedde ng’omuwala (amannya galekeddwa) yeesowoddeyo n’amulumiriza nti yamufunyisizza olubuto.\nPoliisi yasoose n’emukwata oluvannyuma n’emuyimbula ku kakalu kaayo kyokka ku nkomerero ya wiiki ewedde yabadde azzeeyo okweyanjula basobole okwongezaayo okweyimirirwa kwe, olwatuuse ku poliisi e Luweero ne bakamutema nti fayiro yabadde ewedde ng’erinda ye bagenda mu kkooti. Ekyazzeeko poliisi kumulagira kuggyamu ngatto ne bamuyingiza mu kaduukulu.\nOmuwala ono abadde asoma ku Luteete P/S, okusinziira ku sitetimenti gye yakoze ku poliisi abadde abeera wa Kalule era ng’amuyita Jjajja. Omuwala abadde alabirirwa ekitongole kya Compassion International e Luweero, ekyamututte mu Wakisa Minisitries e Namirembe.\nKino kibiina kya bwannakyewa ekirabirira abaana abawala abafuna embuto nga tebanneetuuka. Omusango gwa Kalule guli ku CRB22/2018. Omwogezi wa poliisi mu kitundu kya Savana, Paul Kangavve yategeezezza nti fayiro yatuuse ewa Ssaabawaabi wa gavumenti nga balinze kivaayo oluvannyuma Ssaabadinkoni atwalibwe mu kkooti abitebye.\nOmuwandiisi w’obulabirizi bwa Luweero, Can. Mephbosis Musisi yalabiddwaako ku poliisi e Luweero ssaako Abakulisitaayo abaabadde bazze okulaba ku munnaddiini ono. Abeηηanda z’omuwala n’abantu abalala babadde batandise okunenya poliisi olw’okugayaalirira munnaddiini n’ababombako ne bagissa ku nninga nga bagamba kirabika yali yamalamu omusulo.\nKyokka abakulira obulabirizi bwa Luweero n’abakulisitaayo abamu beesibye ku mukozi Ssaabadinkoni gwe yagoba ku mulimu nti y’ali emabega w’okumumetta ettoomi. Ssaabadinkoni ng’ali mu kaduukulu, n’Omubuulizi Yekoyadi Nsubuga ow’ekkanisa ya St. Philips Bajjo mu Busumba bw’e Bombo, baamututte mu kaduukulu lwa kuganza wa myaka 13. Omuwala abadde abeera ne Jajjaawe e Nkuluze - Bamunaanika Luweero. Omubuulirizi ono abadde wansi wa Can. Kalule nga y’amutwala.\nCan. Kezekia Kalule


Bukedde Online - Okufuuka omuzira kya layisi mu Uganda\nTemusosola mu mawanga\nTemulwisa basaabaze mu takisi\nBANNAYUGANDA bakusesa, waliwo abantu abakola ebintu amakula kyokka ne basalawo kubasiima nga bafudde. Ate waliwo abasiimibwa ne bakola n’amannya mu kaseera mpawekaaga ng’ate bye bakola bikontana n’amateeka.\nBANNAYUGANDA bakusesa, waliwo abantu abakola ebintu amakula kyokka ne basalawo kubasiima nga bafudde.\nAte waliwo abasiimibwa ne bakola n’amannya mu kaseera mpawekaaga ng’ate bye bakola bikontana n’amateeka.\nBwe baba babadde bweru wa ggwanga, abantu babaaniriza nga bazira.\nLeero tukuleetedde abamu ku bantu bano abakoze amannya mu bintu ebitategeerekeka n’oluusi ebimenya amateeka.\nOmukadde ono mutuuze w’e Mityana. Omwaka oguwedde yawuniikirizza eggwanga bwe yeesowolayo n’alangirira ng’ayita ku polugulaamu y’Abanoonya ku Bukedde Tv nti anoonya omusajja Omuzungu gwe yayita ‘Siriva ppuwa’.\nKino kye yakola kyamufuula omuganzi mu bantu n’abamu ne batandika n’okumuyita sereebu nga beewuunya jjajja w’abaana ky’anoonya ku nsi. Mu kiseera kino Nalule takyawulikika era nga tekimanyiddwa oba omusajja gwe yali anoonya yamufuna.\nAL HAJJI NTEGE NASSER SEBAGGALA\nMu 1998, yavuganya ku Bwameeya bwa Kampala n’awangula.\nBwe yakyalako mu Amerika mu 1999 baamuyoola n’atwalibwa mu kkooti lwa kusaasaanya bicupuli bya doola.\nOmusango gw’amusinga n’asibwa n’asalawo okuddayo mbu asome.\nBwe baamuyimbula, yayingira mu byafaayo olw’abantu abangi abaagenda ku kisaawe e Ntebe okumwaniriza n’okumulindirira ku kkubo nga bwe beekubagiza nti, ‘kasita yabba Bazungu’.\nErinnya lye lyeyongera okuvuga era bwe yaddamu okuvuganya ku Bwameeya akalulu yakawangulira waggulu newankubadde empapula ze zaali teziwera.\nAbawagizi ba Iryn nga bamwaniriza ku kisaawe e Ntebe.\nOno y’omu ku bayimbi abanene mu ggwanga era yagambye nti tasobola kweteekako kya kukusa njaga kubanga yeekolera dda erinnya.\nAbawagizi be bwe baawulidde nti poliisi emuyimbudde ne beeyiwa ku kisaawe e Ntebe ne ku makubo okumwaniriza ng’omuzira ekintu abamu kye balowooza nti kimwongedde amaanyi era ennyimba kati zikubibwa kumpi ku buli mukutu gwa leediyo ne ttivvi.\nMu kkomera ly’e Chiba mu Japan, amazeeyo wiiki ssatu ku bigambibwa nti yali akukusa enjaga. Obwedda bw’atuuka mu bitundu ebirimu abantu abangi nga Kajjansi, Namasuba n’e Katwe ng’avaayo ng’abawuubirako.\nOno y’omu ku baasooka okuyingira mu nnyumba ya Big Brother mu 2003. Yakola bulungi olw’engeri buli kiseera gye yayogeranga ku Uganda. Bwe yakwatagana ne Abby Pladjes ezaalwa y’e South Afrika ne gubula asala.\nBwe baasindira omukwano mu nnyumba eno ng’abantu babalaba erinnya lye ne lyeyongera okuvuga! Bwe yali akomawo, abantu beeyiwa ku kisaawe e Ntebe n’abamu ne bakwatirira ku luguudo okumwaniriza ekyalaga nti bawagira nnyo abakola ebikyamu.\nWadde ng’erinnya lye terikyavuga, y’omu ku baafunamu bwe bamuwa emirimu mu nsi z’ebweru kubanga tewaali amumanyi.\nAbawagizi ba Walukagga nga bamusitudde lwe yaggyibwako omusango ogwali gumuvunaanibwa\nMATHIAS WALUKAGGA ASIBWA\nBwe yakuba oluyimba lwa ‘Tuleppuke’ abantu ne bagamba nti yali alumba omu ku bagagga abakola ebizigo. Omugagga kyamuyisa bubi n’amuggulako omusango era gye byaggweera nga bamusibye e Luzira mu 2009.\nOluvannyuma yayimbulwa mu kkooti e Makindye ekintu ekyasaanuula abawagizi be ne bakung’aana ne bayisa ebivvulu mu Makindye okutuuka e Busaabala ku bbiici ya Bobi Wine.\nPoliisi yalwana n’abantu abaali bacankalanye nga bakola effujjo. Wadde nga baategeeragana n’omugagga ono, okuva olwo erinnya lye lyeyongerako okuvuga.\nDr. Watuwa nga yeewaamu.\nDR. WILLIAM WATUWA\nOno mugagga ate musawo mutendeke era emirimu gye agikolera mu Norway ate kuno abeera Makindye.\nOmwaka oguwedde ggaayi ono yeekolera erinnya bwe yalangirira mu mpapula z’amawulire nga bwe yali anoonya omukazi okumumalako ennyonta y’omukwano.\nOluvannyuma lw’amawulire gano okufuluma, kigambibwa nti abakazi bangi baagezako okumutuukirira n’abakozesa ‘yintaviyu’ kyokka nti n’abulwamu atuukana n’amaanyi ge. Okuva olwo Watuwa yafuuka sereebu akyayogerwako naddala mu nsonga z’omukwano.\nBad Black ng’abuuza ku bantu lwe baamuyimbula mu kkomera.\nAmannya ge amatuufu ye Shanita Namuyimba. Abadde yeegulidde erinnya olw’okuyiwaayiiwa ssente, okukyusa abasajja n’okuvuga mmotoka ez’ebbeeyi.\nBad Black yawuddiisa muganzi we Omuzungu David Greenhalgh n’amuyiira obuwumbi 11 be ddu n’alyoka acakala n’ayitawo. Okutuusa nga David Greenhalgh amaze okumutwala mu kkooti, tewali yali akimanyi nti ssente ze yali amansamansa tezaali zize.\nYatandika okumanyika mu 2010 olw’emmotoka ez’ebbeeyi omuli BMW, Mercedes Benz, Range Rover Sport n’endala ze yakyusanga n’okusuula mu biduula ng’atiguka n’ekibinja ky’abawala be yateekangamu kaasi.\nNga akyawozesebwa mu kkooti ekola ku misango gy’abakenuzi e Kololo, mu November wa 2011, bwe yayimbulwa abawagizi be bamwaniriza nga muzira nga bamukulisa ekkomera.\nOmuzungu bwe yamuvaamu n’aggwaamu era embeera bwe yeeyongera okumwonoonekera yadduka ne mu ggwanga.\nOno naye yaliko mu Big Brother mu 2007. Abantu bwe baamulaba nga mujjagujjagu baalowooza nti anaakola nga Gaetano.\nAlina omuvubuka eyamuganza kyokka tebaagenda wala wabula n’akola bulungi era y’omu ku baasembayo okuvaayo. Abantu baamwagala era naye yagezaako okwanirizibwa abantu bangi ku kisaawe e Ntebe. Ennaku zino erinnya lye lyakendeera.\nCHANCE NALUBEGA NE EAGLES\nMu 2003, Chance Nalubega n’abayimbi ba Eagles Production, Ronald Mayinja, Mesach Ssemakula, Geofrey Lutaaya baabakwatira e Nairobi nga bagezaako okugenda e Bungereza polomoota waabwe bwe yabawa Viza ez’ebicupuli.\nBaabakwata ne bazzibwa ku butaka olwo Nalubega n’akuba n’oluyimba ‘Babicupuli Group’ olwamutunda ennyo. Abantu be yali ayimbako omuli Mesach, Lutaaya ne Mayinja baali babamanyi ekintu ne kikwatayo ate nabo ne beeyongera amaanyi era emyaka egyaddako Eagles yakolera ddala bulungi.\nOno wadde yali alina erinnya, mu 2005 yalwana ne Bobi Wine bwe baali mu Angenior ne bakubagana bubi nnyo ne balumya n’abataali mu lutalo lwabwe.\nPoliisi yayigga Chameleone nga Bobi agamba nti ye yatandika olutalo. Yaddukira mu Amerika gye yamala emyezi ebiri kyokka bwe yakomawo abantu baamwaniriza ku kisaawe e Ntebe ne bamuwerekera okutuuka ku CPS mu Kampala.\nHAJJI SUUDI NSEREKO\nMusuubuzi w’e Mbarara. Wadde yali amanyikiddwa gy’abeera, abantu beeyongera okumumanya mu 2008 ng’akomyewo okuva e Mecca gye baamukwatira mu December wa 2007.\nYamalayo emyezi etaano ng’abuulirizibwako ku bigambibwa nti yasangibwa n’akasawo k’omutu omulala akaalimu ssente mu bukyamu ku ntikko y’emikolo gya Hijja.\nEby’okubba yabiwakanya n’ategeeza nga bwe yali akalonze kyokka n’alwawo okukaddiza nnannyini ko. Oluvannyuma ab’obuyinza baakizuula nti teyalina kigendererwa kya kubba ne bamuyimbula era e Mbarara baamwaniriza nga muzira n’erinnya ne lyeyongera okuvuga.\nOkufuuka omuzira kya omuzira mu Uganda


Bukedde Online - Rwanda akomye ejjoogo - Uganda\nRwanda akomye ejjoogo - Uganda\nAbakola oluguudo lwa Ntebe Express way balaze webatuuse\nObunkenke mu kifo aba Rwanda we battidde a...\nOmumyuka w’atwala ebikwekweto mu poliisi, James Nuwagira, bwe yatuuse ku nsalo ya Rwanda ne Uganda yalagidde RPC Richard Ecega obutayongera kwogera na DPC w’e Rwanda era n’amusaba baddeyo kuba ekyabadde kibaleese baabadde bakimalirizza.\nRPC wa Kigezi, Acege nga yeetegereza ejjinja eryasimbibwa ku nsalo e Kiruhura mu disitulikiti y’e Rukiga. Rwanda erumiriza nti ekitundu ekisinga obunene okuli bannansi ba Uganda kyayo.\nWabula abatuuze abaakuliddwa ssentebe w'ekitundu kino, Abel Rubahika tebaamatidde era baasigadde mu bbanga kuba baabadde basuubira abeebyokwerinda okuva e Uganda okusalawo ekyenkomeredde oba ddala abattiddwa baabadde ku ludda lwa Uganda oba mu Rwanda ng'abaayo bwe balumiriza.\nMu kusooka, waabaddewo akatuubagiro ku nsalo e Katuna, Uganda bwe yabadde ekwasa Rwanda omulambo gw'omuntu waabwe eyakubwa amasasi.\nAb'e Rwanda abaakulembeddwa Meeya w'e Nyagatare Claudian David Mushabe ne RPC wa Eastern Province Emmanuel Hatari baategeezezza ekibinja ekyavudde mu Uganda nti abasuubuzi abattiddwa baabadde ku ttaka lya Rwanda era baalangiddwa ku kukusa byamaguzi.\nAb'e Uganda baakulembeddwa omubaka wa Rukiga, Caroline Kamusiime, omumyuka wa RDC, Gadi Rugaaju, nga baawerekeddwaako ababaka b'ebitebe by'amawanga ag'enjawulo okwabadde South Sudan, Burundi, Tanzania, Kenya, Amerika, Bungereza, Russia, Bufaransa n'amawanga amalala.\nBano baagendedde mu nnyonyi nnamunkanga bbiri ezaavudde e Kololo ne bagenda e Kabale gye baavudde okugenda ku nsalo e Katuna.\nKyokka n'e Katuna waabaddewo akatuubagiro mu kuwaayo omulambo ekibinja ekyavudde e Rwanda bwe kyagaanyi okutuuka awategekeddwa omukolo mu kifo ekiyitibwa ‘No Man's Land' nga balabika baabadde beekengera ebyabadde bigenda mu maaso ne basalawo omukolo ne guggweera mu luguudo wakati.\nMeeya Mushabe yagambye nti Rwanda tegenda kukkiriza bakukusa byamaguzi nga babiggya mu Uganda kye yagambye nti kikolebwa nga n'aboobuyinza mu Uganda batunula.\nMeeya era yagambye nti waliwo bannansi ba Rwanda bangi abakwatiddwa abeebyokwerinda mu Uganda okuli n'abajaasi baabwe ne basibibwa mu bifo ebitamanyiddwa be yagambye nti nabo bandibadde bazzibwayo nga bwe baabakwasizza omulambo.\nWabula omubaka wa Rukiga mu palamenti, Caroline Kamusiime yasabye Rwanda ekome ku baserikale baabwe okukomya obukambwe n'okwesogga Uganda n'emmundu n'agamba nti abatuuze abasinga obungi kumpi ebitundu 90 ku buli 100 mu ggombolola y'e Kamwezi bannansi ba Rwanda kyokka tewali abagobaganya.\nYasabye Rwanda ekomye okutuntuza abantu kuba abasinga batuuze baayo wabula waddewo enkolagana y'amawanga n'obwasseruganda.\nOkuva Rwanda lwe yatangira abatuuze baayo okuyingira e Uganda, wabaddewo obunkenke bungi nga newankubadde Bannayuganda bakkirizibwa okugenda e Rwanda, bangi batya okugendayo si kulwa nga bakwatibwa ne baggalirwa.\nKigambibwa nti Rwanda yayongedde okuyiwa abaserikale ku nsalo awattiddwa abasuubuzi ababiri ekyongedde okutiisa abatuuze ababadde bakolagana ne bannaabwe okuva e Rwanda.\nManeja wa bbaasi Rwanda gw'ekutte alojja


Teddy Bugingo yalabiseeko mu kusaba ku Canaan Land abagoberezi ne bafa essanyu – Watchdog Uganda\nTeddy Bugingo yalabiseeko mu kusaba ku Canaan Land abagoberezi ne bafa essanyu\nTeddy Bugingo nga ayanirizibwa ku ttaka lya Canaan Land ku Sande\nMUKYALA w’omusumba Aloysias Bugingo Teddy Naluswa Bugingo yalabiseeko mu kusaba kwa Ssande abagoberezi ne bafa essanyu.\nOno abadde amaze ekiseera nga tajja mu kusaba abantu abamu nga balowooza nti abadde akikola olw’obutakkanya bwe balina mu maka gaabwe, era nga babadde bamaze akaseera nga beeyogerera ebisongovu mu mawulire.\nOno eyatuuse ku ssaawa nga mukaaga ogwemisana yasanze ne Musumba Bugingo yatuuse dda era nga enjiri egenda mu maaso yaddde nga omusumba omukulu yabadde tanaba kutandika kubuulira, wabula abagoberezi olwamulabye ne balaya enduulu eyamaanyi saako n’okuwanika obutambaala nga boogerera waggulu nti Maama waffe atuuse.\nAmangu ddala yatwaliddwa mu ntebe z’abakadde be kkanisa era bakira buli muntu ayagala okujja okumugwa mu kifuba nga bamwaniriza, ekyamutuusizza n’okuyungula ku maziga olwe ssanyu elingi.\nWabula teyawereddwa mukisa kubaako kyayogera mu kkanisa era obwedda okusaba kugenda mu maaso nga awuliriza saako n’okwetegereza enkaliriza eri buli eyabadde ayogera.\nWano omusumba Bugingo yayitiddwa okujja okutandika okubuulira nga wabula teyabaddeko kyamaanyi kye yayogedde ku Teddy okujjako okwetondera abagoberezi be olw’ebibaddewo byonna, era wano yakoowodde abakozi bonna aba Salt Media okuli aba Leediyo ne ttivvi ababadde banekedde mu ngoye enzirugavu ne bajja ku kituuti n’atandika okuyimba n’okuzina nabo.\nWano buli muntu yabadde alindiridde okulaba ku muwala ndibassa Suzan Makula Nantaba kubanga naye yoomu ku bakozi ba Salt Media naye teyalabiseeko ekyayongedde okucamula abagoberezi era bakira bagamba nti Makula awanguddwa.\nGye buvuddeko Omusumba Bugingo ne Mukyalawe Teddy babadde balya matereke olwe nsonga ezenjawulo nga omukyala abadde amulumiriza okusuulawo amakaage n’aganza omu ku bakozi be, nga ne Bugingo agamba nti omukya n’omwana baali bagala kubba bintu bye saako n’okwagala okumuwa obutwa ne bilala bingi.\nRajiv Ruparelia unveils monster machine as he officially joins motorsport


Bukedde Online - Abaana bambuuza kitaabwe gyali- Muka Bobi Wine\nAbaana bambuuza kitaabwe gyali- Muka Bobi Wine\nOmusomesa wa Pulayimale aleppuka na gwa kusobya...\nBobi Wine bamusibidde Makindye\nBarbie Itungo mukazi wa Bobi Wine katono atulike akaabe ng’annyonnyola ku kya bba okumukwata ne bamuggalira mu nkambi y’amagye.\nYagambye nti, abaana be bamubuuza kitaabwe gy’ali naye talina ky’ayinza kubannyonnyola.\nYeemulugunyizza nti, tewali nsonga lwaki bba amagye gaamukutte ne gamukuumira mu nkambi n’ategeeza nti kino kya bumenyi bw’amateeka, bba yava awaka nga mulamu ayagala bamubaddize nga mulamu obutasukka ssaawa 48.\nLooya Karamagi yagambye nti, Ssemateeka wa Uganda awa omubaka wa palamenti eddembe okuyiggira omuntu yenna gw’ayagala akalulu n’ategeeza nti Bobi Wine talina tteeka lyonna lye yamenye kuyiggira Kassiano Wadri kalulu.\nYagambye nti, tewali mu mateeka wekikkirizibwa muntu waabulijjo akwatiddwa ng’azzizza omusango we kikkirizibwa kuggalirwa mu nkambi y’amagye.\nKaramagi yagambye nti, baagala n’abantu abalala okuli Kassiano Wadri, Gerald Karuhanga, Paul Mwiru, Mike Mabikke, n’abalala bonna abaakwatibwa bayimbulwe.\nGeorge William Ssemukasa kojja wa Bobi Wine yagambye nti, kino Gavumenti ky’ekola, kya kusiga bukyayi naawa eky’okulabirako ky’abaana ba Bobi Wine abalaba kitaabwe ng’atulugunyizibwa bwati n’agamba nti ye ng’omuntu omukulu asobola okugisonyiwa naye abaana ba Bobi Wine bayinza obutakisobola.\nSemukasa yagugumbudde n’abamu ku bikonge mu FDC naddala Salaam Musumba n’agamba nti bulijjo amuwa nnyo ekitiibwa naye okuvaayo n’agamba nti demokulasiya Bobi Wine gw’alwanirira bamuyita ‘Njaga demokulasiya’ kiba kibi nnyo.\nAba famire balumiriza nti, bagaanye okubawa omukisa okulaba abantu baabwe olw’ensonga nti baakubiddwa nnyo.\nOmwogezi w’amagye Brig. Richard Karemire bwe yatuukiriddwa yagambye nti ensonga za Bobi Wine zikolwako poliisi.\nEmilian Kayima omwogezi wa poliisi bwe yatuukiriddwa yagambye nti beetaaga obudde okwetegereza aba famire bye boogera era babyanukule. Yabawadde amagezi okuteeka bye beemulugunyaako mu buwandiike babiweereze poliisi.\nAbatemu batiisizza Lukwago, KCCA n’emusabira obukuumi


Bukedde Online - Kikafuuwe okuddamu okukola ne Ssebbaale -Walukagga\nKikafuuwe okuddamu okukola ne Ssebbaale -Walukagga\nMbuga alaze muninkini we omupya amapenzi...\nSuudiman ayabise n’agoba muka kitaawe mu...\nMATTHIAS Walukagga agaanyi okuddamu okukola ne Fred Ssebbaale n’akimusaako nti mutabuzi.\nSsebbaale ne Walukagga kati abatalima kambugu\nSsebbaale amwanukudde nti "si nze eyeegomba ennyo okukola ne Walukagga kubanga si yanjiyiiza ennyimba z’ennyimba yadde okundiisa kale obutayimba naye sisalwa".\nOkwogera bino kiddiridde, Moses Lubwama eyali maneja wa Vision Hero's (ekibiina kya Walukagga) okumusaba amusonyiwe ne banne Ssebbaale ne William Kibuuka owa Akaalo ka Buganda bwe bamwekutuulako omwaka oguwedde oluvannyuma lw'okufuna naye obuzibu.\nBano mu May wa 2015 oluvannyuma lw'ebivvulu bya lonki ya Walukagga eya 'Basomoka Lwera', baavaayo ne balangirira nga bwe bamwekutuddeko ne bakola ekibiina ekyabwe nga bamulanga kugaana kuyimba ku bivvulu bye baali bateeseteese naye okufuna ssente kyokka nga ku ‘lonki’ ye bagirimu nnyo era beetaba mu nteekateeka n'okuyimba ku bivvulu bino.\nOluvannyuma lw'okugezaako ne bitabatambulira bulungi, Lubwama ng'ayita mu lukiiko olutwala abayimbi ba kadongo kamu yasabye Walukagga abasonyiwe baddemu bakolere wamu kubanga ebivvulu bye babadde bakola bibadde bisala busazi era bimusudde mu mabanja n'ebizibu ebirala omuli n’okumusiba ne ku poliiisi e Masaka.\n"Okukola n'omubi omunafu waakiri okola n'omubi ow’amaanyi y'ensonga lwaki nsaba Walukagga ansonyiwe tuddemu tukole.\nAbayimbi be nagenda nabo abamu mu lunaku lumu baali bamaze okukyuka ate abalala tufunye obuzibu nga tebayimba.\nSsebbaale bw’omukubira essimu akugamba alina emirimu egimukutte kale okutwaliza awamu bibadde tebitambula bulungi’’ Lubwama bw’annyonyola Wabula Walukagga bwe yatuukiriddwa ku nsonga eno yagambye nti olw'okuba Lubwama gwe mulundi ogusoose okumwecangirako amusonyiye nti kyokka Ssebbaale ne Kibuuka tasobola kubasonyiwa.\n"Bwe mulaba nga nsonyiye Ssebbaale ne Kibuuka muntwale e Butabika kubanga kijja kuba kitegeeza nnina obuzibu ku mutwe.\nSisobola kuddiramu Ssebbaale kubanga musajja mutabuzi. Nnakakola naye emirundi esatu naye nga talina kyangattako okuggyako okutabula ekibiina n’akireka ng’akiyuzizzaamu kati saagala" Kyokka Ssebbaale naye agambye nti Lubwama kirabika yayagala okuddayo naye ye ng'omuntu tayagala kuddamu kukola na Walukagga olw’empisa ze.\n"Waliwo enjawulo wakati wa Ssebbaale ne Lubwama yadde tuli ba muziro gwe gumu. Lubwama bw’aba ye ayagala okuddayo ewa Walukagga agende naye nze sigenda wendi wammala, olowooza nze nsoose okwawukana naye era lwaki bangi bamwawuukanyeko?" Ssebbaale bwe yabuuzizza.


Bukedde Online - Engeri abasajja gye banafuye ne badda mu kufuluuta mu buliri\nEngeri abasajja gye banafuye ne badda mu kufuluuta mu buliri\nMunyagwa emirimu gya COSASE agitandikidde...\nOKOOYE okukongojja, oli ssekibotte, oyagala okusamba kyenda, oli kajiiko mu kikopo, yingini eragaya, oli nsindikanjake, bbaatule yo evumbeera? Bino bye bimu ku bigambo abatunda eddagala ly’amaanyi g’ekisajja bye bakozesa okukulowoozesa nti weetaaga kwetereeza.\nAbaagalana mu kisenge nga basobeddwa. Omusajja bw’abulwa amaanyi amaka kizibu okutambula obulungi.\nBakozesa ebigambo ebitiisa, n’ebikuzzaamu essuubi nti; Jjangu tukuwe ttabbo, genereeta eri otomatiki osobole okwetooloola ekisaawe emirundi ena ne munno asiime, ng’osaza kimu.\nOmuwendo gw’abantu abakozesa eddagala ly’amaanyi g’ekisajja gweyongera buli olukya.\nBangi balikozesa ne beetenda emisinde olwokufubutuka laawundi nnya oba ttaano. Kino oluusi kyonoona omulamwa gw’akaboozi kuba kireetera omukazi okwetamwa.\nOmukyala si ye yekka akosebwa embeera eno, wabula naawe omusajja kikukosa kuba eddagala lino ebiseera ebisinga liba terigezeseddwa okukakasa oba nga liri ku mutindo omutuufu.\nKino kyongera emikisa gy’okukosa n’okwonoona amaka go nga lw’otolisanze ku dduuka weekweka mu bulangiti.\nOyinza okwesanga ng’obadde tolina kizibu, kale ne bw’oba ng’obadde nakyo ng’osobola okwerwanako n’osotya mpolampola okutuusa lw’osanyusa munno ne mufuluma ekisaawe mu ddakiika ttaano nga muli basanyufu.\nEMIKWANO GYANZIGIRA KA KIKUMI\nPaul Ssemanda 39 atottola engeri eddagala ly’amaanyi g’ekisajja gye lyali lyonoonye amaka ge.\nNalina mukyala wange era twalina essanyu ly’omu maka kyokka oluvannyuma natandika okubaliga. Kino saakikola nti nali mmukyaye wabula gwali muze gwe nali njigidde ku mikwano gyange be nacakalanga nabo. Lumu nakwana omuwala Omunyarwanda.\nOno yayoyanga nnyo akaboozi ng’ebiseera ebisinga takakkuta. Lwe twasisinkananga yandaalikanga nti, “ddadi.. bambi njagala leero ojje ng’onywedde si bya kundeka mu kkubo, bwe kiba kisoboka maama w’abaana tomukombya..” Embeera eno bwe nagiyitiramu mikwano gyange bampa amagezi neekwate akakerenda ke bayita 100.\nKano mu kusooka kankolera wabula nga nkafunamu obuzibu bw’okusigala nga mutaka akangabadde oluvannyuma lw’okwegatta, naye kino saakifaako.\nWabula lumu lwe nali ow’okusisinkana omuwala ono, nagenda okutuuka ku dduuka we ngula akakerenda kange nga liggale, kyokka nga mwana muwala yali anneesunze ng’ankubira amasimu agokumukumu.\nKyambuukako bwe natuukayo nga ndi waakuyimbira ttengerere era siikulimbe nti nina kye nakolayo.\nEnsonyi kata zinzite era ono saamuddira ne nsigala ne maama w’abaana eyanteerangako enva endiirwa n’ebirala ebyannyamba okutereera n’okutuusa kati nga ndi kawerette.\nABASAJJA TEBALINA MAANYI OBA TEBAGAMANYI?\nEdith Mukisa omukugu mu kubudaabuda abantu akusaasidde ggwe eyeetenda okwefunuggula laawundi ttaano ng’olowooza nti amaanyi g’ekisajja ogaweza nga munno omuleka mu kkubo.\n“Okubeera n’amaanyi g’ekisajja tekitegeeza kubeera na busajja bunene oba okugenda laawundi ennyingi, wabula kufuna essanyu n’okunyumirwa,” Mukisa bw’annyonnyola.\nAte Dr. Mark Muyingo omukugu mu nsonga z’ekikyala akolera ku Neo Genesis Fertility Center ku Bukoto Street e Kamwokya ne mu ddwaaliro ekkulu e Mulago agamba nti; Amaanyi g’ekisajja tezibera laawundi, okuwangaala n’amaanyi g’okozesa wabula kussanyusa n’okumatiza munno.\nMukisa awa ekyokulabirako eky’oluggi oluggulwa n’akasumuluzo akatono so si kulusamba.\n“Obukyala okufaananako n’ennyumba, bubeeramu ebisenge. Omusajja olina obuvunaanyizibwa bw’okuggulawo ebisenge bino mpolampola so si kukozesa maanyi ng’agakozesebwa mu jjiimu. Kino kye kisumuluzo ekiyinza okukuyingiza mu bisenge by’omu nnabaana omusibuka essanyu ly’omukyala ekimuyamba okutuuka amangu ku ntikko.”\nAgattako nti buli lw’okozesa amaanyi amangi mu kwegatta, okendeeza emikisa gy’okuyingira ebisenge.\nEno y’ensonga lwaki buli lwe mwegatta kirungi okwogeraganya ne munno, n’olaba era n’okakasa oba ky’okola akyagala.\nMukisa agamba nti abasajja abasinga balina amaanyi, wabula waliwo okucamuukirira nga bwe batera okutinkiza n’ebintu ebipya ku katale. Kati buli omu anoonnya ddagala lya maanyi g’ekisajja kugezesa.\nWabula alabula nti bangi balozezza ku ddagala lino naye bwe bamala okulifunamu obuzibu nga balivaako.\nEddagala lino oluusi lireeta okulumizibwa mu mugongo, okuwuuma mu matu, kammunguluze n’okwereega ekisukkiridde Dr. Muyingo agamba nti weewawo abantu tebakyalina maanyi ga kisajja ng’edda, nga kino kivudde ku bizibu mwe batambulira, wabula abatunda eddagala lino bazannyidde nnyo ku bwongo bwabwe olw’obubaka obubalowoozesa nti tebalina ssanyu lya mu maka.\nDr. Muyingo agamba nti omuntu gy’akoma okuwulira abatunda eddagala lino nga beeranga, akiteeka mu bwongo nti osanga naye tamalaako bulungi.\nOlw’okuba abeeramu ebirowoozo bino, kyangu okutuuka mu kitanda n’atandika kuvuya.\nAbakazi b’awaka lwe bavaako abasajja obubulwa amaanyi


Bukedde Online - Museveni asisinkanye bagenero ne bateesa ku ngeri y'okufufuggaza aba ADF\nMuseveni asisinkanye bagenero ne bateesa ku ngeri y'okufufuggaza aba ADF\nSobi aba Flying Squad batandise okumukunya ku by'okutta abantu\n2018 nkola binnyumira byokka - Polofeesa\nPULEZIDENTI Museveni asisinkanye abaduumizi n’abakulira ebitongole bya bambega b’amagye mu mawanga g’obuvanjuba bwa Africa, Congo ne South Africa ne bakubaganya ebirowoozo ku nsonga ezitali zimu omuli n’ez’okulwanyisa abatujju naddala ab’ekibiina kya ADF.\nMuseveni ng'abuuza ku b'amagye\nADF eyekkukkumye e Congo esinga kutigomya bantu ba mu nsi eyo oluvannyuma lw’okumala ebbanga ng’ezinnya Uganda olugujje era aba UPDF nga bayambibwako amagye amalala baabalumbyeyo ne bubeefuka gye buvuddeko.\nEnsisinkano wakati wa Pulezidenti Museveni n’abaduumira amagye wamu n’abakulira ebitongole bya bambega b’amagye mu mawanga mawanga Burundi, Kenya, Rwanda, South Sudan, Tanzania ne Uganda yabadde mu maka g’obwa Pulezidenti e Ntebe ,okusinziira ku mawulire agaafulumiziddwa amaka g’obwa Pulezidenti.\nMuseveni ye ssentebe w’omukago gw’amawanga g’obuvanjuba bwa Africa era baayogedde ku nsonga nnyingi okuli okwekenenya ebikwata ku by’okwerinda wamu n’okutema empenda z’okumalawo obutujju mu kitundu kino naddala obukolebwa ADF.\nAbeetabye mu nsisinkano eno basanyukidde ebikwekweeto ebikolebwa amagye ga Congo nga gayambibwako UPDF n’ag’ekibiina ky’amawanga amagatte ekya ‘United Nations Organisation Stablisation Mission (MONUSCO).\nObugumba gyebuli mu basajja ne mu bakyala\nSaha akomyewo ne 'Mwana ggwe'\nBaze yatulekawo n'agenda ne muk'omusajja\n'Amazzi amacaafu gatugobyeko abasajja'\nAb'e Bukomansimbi bali mu katuubagiro k'amazzi\nMuka Ssimbwa ow'empeta afuumudde Sophie mu nnyumba


Abafiripi 4 LCB - Okuyigiriza - Kale, baganda bange - Bible Gateway\n4 (A)Kale, baganda bange abaagalwa, era be nnumirirwa omwoyo, mmwe ssanyu lyange era mmwe ngule yange; noolwekyo abaagalwa, muyimirire mu Mukama waffe.\n2 (B)Ewudiya ne Sintuke mbeegayirira mukkiriziganye mu Mukama waffe. 3 Era ggwe mukozi munnange, nkusaba oyambenga abakazi abo, kubanga baakolera wamu nange omulimu gw’okubunyisa Enjiri. Abo awamu ne Kerementi, era ne bakozi bannange abalala, amannya gaabwe gawandiikiddwa mu kitabo ky’obulamu.\n4 (C)Musanyukirenga mu Mukama waffe bulijjo. Nziramu okubagamba nti musanyukenga. 5 (D)Era mubeere n’okuzibiikiriza eri abantu bonna. Mukama waffe, ali kumpi. 6 (E)Temweraliikiriranga kintu na kimu, wabula mu buli kintu mu kusabanga ne mu kwegayiriranga awamu n’okwebazanga, mutegeezenga Katonda bye mwetaaga. 7 (F)N’emirembe gya Katonda, egisukkiridde okutegeera kwammwe ginaabakuumanga amagezi gammwe n’emitima gyammwe mu Kristo Yesu.\n8 Eky’enkomerero, abooluganda, mulowoozenga ku buli kya mazima, na buli ekisiimibwa na buli kya butuukirivu, na buli kirongoofu, na buli kyagalibwa, na buli kyogerwako obulungi, era bwe wabangawo ekirungi oba bwe wabangawo ettendo, ebyo mubirowoozengako. 9 (G)Ebyo bye mwayiga, n’ebyo bye mwafuna ne muwulira, ebyo mubirowoozengako.\n10 (H)Nasanyuka nnyo mu Mukama waffe, kubanga kaakano oluvannyuma lw’ebbanga muzzeemu okundowoozaako buggya, kubanga mwali munzisaako nnyo omwoyo, naye temwalina mukisa ku kiraga. 11 (I)Soogera kino olwokubanga Ndiko kye nneetaaga, kubanga mu buli mbeera gye mbaamu nayiga okumalibwanga. 12 (J)Mmanyi okubeera nga sirina kantu, era mmanyi okuba nga nnina buli kimu. Mu buli ngeri ne mu bintu byonna nayiga ekyama ekiri mu kukkusibwa ne mu kuba omuyala, mu kuba n’ebingi ne mu bwetaavu. 13 (K)Nnyinza okukola byonna mu oyo ampa amaanyi.\n14 (L)Kyokka mukola bulungi okulumirirwa awamu nange mu kubonaabona kwange. 15 (M)Mmwe, Abafiripi, mumanyi nti bwe nava e Makedoniya nga nakatandika okubuulira Enjiri, tewali Kkanisa n’emu eyampaayo akantu olw’ebyo bye yafuna okuggyako mmwe mwekka. 16 (N)Kubanga ddala ddala bwe nnali mu Sessaloniika mwampeereza emirundi ebiri. 17 (O)Soogera kino lwa kubanga njagala okufuna ekirabo, wabula kye njagala kwe kulaba ng’ekibala kyeyongera ku lwammwe. 18 (P)Naye kaakano nfunye bingi okusinga bye neetaaga, kino kisinzidde mu ebyo bye mwampeereza, Epafuladito bye yandeetera. Biri ng’akaloosa akalungi ennyo aka ssaddaaka esanyusa era esiimibwa Katonda. 19 (Q)Kale ne Katonda wange alibawa buli kye mwetaaga ng’obugagga bwe obungi obuli mu Kristo Yesu bwe buli.\n20 (R)Katonda Kitaffe aweebwenga ekitiibwa emirembe n’emirembe. Amiina.\n21 (S)Munnamusize buli mutukuvu mu Kristo Yesu; era n’abooluganda abali wano nange babalamusizza.\n22 (T)Era n’abatukuvu bonna babatumidde, naye okusingira ddala abo abali mu lubiri lwa Kayisaali.\n4:1 : Baf 1:8\n4:2 : Baf 2:2\n4:4 : Bar 12:12; Baf 3:1\n4:5 : Beb 10:37; Yak 5:8, 9\n4:6 : a Mat 6:25-34 b Bef 6:18\n4:7 : Is 26:3; Yk 14:27; Bak 3:15\n4:9 : a Baf 3:17 b Bar 15:33\n4:10 : 2Ko 11:9\n4:11 : 1Ti 6:6, 8\n4:12 : a 1Ko 4:11 b 2Ko 11:9\n4:13 : 2Ko 12:9\n4:14 : Baf 1:7\n4:15 : a Baf 1:5 b 2Ko 11:8, 9\n4:16 : a Bik 17:1 b 1Bs 2:9\n4:17 : 1Ko 9:11, 12\n4:18 : a Baf 2:25 b 2Ko 2:14\n4:19 : a Zab 23:1; 2Ko 9:8 b Bar 2:4\n4:20 : a Bag 1:4 b Bar 11:36\n4:21 : Bag 1:2\n4:22 : Bik 9:13


MVA -okwoza mu nabaana nga ojjamu olubuto Awatali kabenje/ safe2choose\nMVA ne EVA(ekyuma kyamasanyalaze) ekijjamu olubuto\nMVA Ne EVA(ekyuma kyamasanyalaze) ekijjamu olubuto nkola ezokujjamu olubuto paka ku sabiiti 14 (MVA) , 15(EVA) ezolubuto. Olupapula luno lunyonyola mubujuvu engeri kyebikolamu.\nOkwoza mu nabaana nga ojjamu olubuto kitegezaki?\nOkwooza munabana MVA nkola etalina buzibu eyokujjamu olubuto mu myezi egisooka esatu paka esatu ekitundu sabiiti 14 . Era ebanga lya MVA okukola lisinzira ku kiliniki wamu n`omusawo agenda okukolako .\nMVA ekolebwa omusawo omutendeke mu kiliniki oba eddwaliro.\nOmusawo akozesa ebyuma ebinuna, okujjamu omwana okuva mu nabaana . era ebisera ebisinga bakozesa eddagala erisirisa naye omukyala abera ategera bulungi. Kitwala wakati we ddakika 5-10. Omukyala afuna obulumi , era nokukulukuta omusaayi ogutali munji okutwala wiiki nga satu.\nMVA kwe kwooza munabana naye amanya amalala mulimu okununamu, okwozamu,oba okujjamu olubuto mu dwalilo \nOkwoza mu nabaana nga ojjamu olubuto nga okozesa amasanyalaze kitegezaki?\nOkukozesa amasanyalaze EVA kwekoza mu nabaana okujjamu olubuto nga okozesa masanyalaze okununamu ebitundu byomwana. Efanana ne Okwooza munabana MVA. lwakuba eno ekozesa masanyalaze. EVA ekozesebwa paka kumwezi ogwokuna nga gwakatandika. MVA ekolebwa omusawo omutendeke mu kiliniki oba eddwaliro.\nOmusawo akozesa ebyuma ebinuna, okujjamu omwana okuva mu nabaana, era ebisera ebisinga bakozesa eddagala erisirisa naye omukyala abera ategera bulungi. Kitwala wakati we ddakika 5-10. Omukyala afuna obulumi , era nokukulukuta omusaayi ogutali munji okutwala wiiki nga satu.\nEnjawulo wakati wa EVA ne MVA, EVA ekozesa masanyalaze okununamu ebitundu byoomwana, era erekana. olwokuba EVA yetaga amasanyalaze, eyinza obutaberawo mu bifo ebyabankusere \nKiki ekiberawo nga bakola MVA?\n1/ Eddagala nga Okwooza munabana tenatandika\nEkitongole kyebyobulamu kituragira okuwa eddagala eritta obuwuka nga tetunnaba kukola okwooza munabana awamu okukozesa amasanyalaze okusobola okukendeza ku mikisa jjokufuna obulwadde. \nNaye eddagala bwelitabawo tekilemesa MVA oba EVA kukolebwa. Bayinza nokukuwa eddagala nga ibuprofen okukendeza kubulumi ne ebisa. \nBwogenda mu ddwaliro okujjamu olubuto nga booza munabana (MVA) oba bakozesa masanyalaze (EVA), waliwo emitendera jjoyitamu :\nOkukebera oba oli lubuto nga bayita mu musuro\nOkukebera ekikka kyomusaayi Rh\nOkukebera olubuto nengalo oba okukukuba omukono okusobola okutebereza bulungi ebanga lyolubuto, oba katiivi\nOkukebera okulala kusobola okukolebwa okusinzira ku bwetavu\n3/ Nga bajjamu olubuto nekyuuma ekinuuna\nOmutendela 1. Okwooza munabana (MVA) oba bakozesa masanyalaze (EVA) ettandika nakukebera lubuto nga omusawo akozesa engalao ze\nOmutendela 2. Eddagala erisanyalaza likubibwa ku mumwa gwa nabaana\nOmutendela 3. Omusawo attandika okugulawo, wamu n`okugaziya omumwa gwa nabana nga akozesa ebyuma ebigaziya bya sayizi eyenjawulo okusinzira ku banga lyolubuto\nOmutendela 4. Ogulawo omumwa gwa nabaana nga kuwedde, omusawo akozesa ekyuma kya MVA OBA ekya EVA okununamu omwana oba olubuto okuva mu nabaana.\nOmutendela 5. Oluvanyuma omusawo ayinza okusalawo okukola ka tiivi era omukyala nalagirwa okuwumula. \n4/ Nga bamaze okwooza munabana\nOkwooza munabana (MVA) oba bakozesa masanyalaze (EVA) , omulwadde atwala akasera katono nyo okuterera.\nOmukyala nga tebamwebasiza, kitwala eddakika nga 30 okuterera\nOmukyala gwebebasiza, kitwala eddakika nga 30 ku 60 nga eddagalaa bwelimuggwako.\nOmukyala bwamala okuterera mu ddwaliro, asindikibwa ewaka . amalwaliro agamu gayinza okusaba abereko n`omuntu amuwerekerako. \n5/ Okulabirira wamu n`okubudabuda omukazi nga amaliriza okujjamu olubuto nga akozesa booza munabana.\nNga omaze okujjamu olubuto mudwalilo omukazi awebwa olunaku lw`okudda okulaba omusawo yadde nga kino sikyabuwaze. Omukazi awulirize okuwabulwa kw`omusawo.\nTewali budde bukakasidwa basawo omukazi bwalina okudamu okukola emirimu nga okunaba, duyiro, okwegata n`omusajja, okozesa pad. Naye okutwaliza awamu, omukazi akubilizibwa obutateka kintu kyona paka nga omusaayi gukendedde era nga simukwafu nyo. Era wano asobola okutandika okukola byona byagala nga bwaba alabye oba asobodde.\nOmukazi ayina okuyigirizibwa wamu n`okuwebwa obubaka obukwata ku nkola ezenjawulo nga tanada waka. Ezisinga asobola okuzitandikilawo amangu ddala. Naye buli mukazi alina okusalawo kwe era awebwe engeri jjasobola okuwuliziganyamu n`eddwaliro oba kiliniki. \nokufuna enkola ya kizaalaggumba ennungi,era jjewerondede, kyalira www.findmymethod.org\nEkyuma kyokwooza munabana ekikozesebwa\nOkwooza munabana MVA omusawo akozesa,ekyuma ekya mukonomukono kyebayita Ipas . Ipas terekana,ennuna mu olubuto, era okuzula ebisingako kukyuma kya Ipas kebera wano.\nEkyuma ky’amasanyalaze ekikozesebwa mumutendera guno\nEkyuma kyamasanyalaze (EVA) Enkola eno ekozesa ekyuma nga omusawo akiteeka mu nabaana nekinuuna olubuto. Ekyuma kivaamu eddoboozi ery’omwanguka wakati w’okunuuna olubuto.\nEbiyinza okuva mukukozesa ebyuma ebinuuna embuto\nObulumi obuinga okuva munkola eno kwekulumizibwa enseke wakati mukunuuna olubuto. Okulumizibwa kuno kugenda kukendera oluvanyuma lw’obudde yadde nga abakyala abamu bafuna olulumizibwa enseke okujja nga bwekugenda okumala enaku oba wiiki ziwera. Obulumi buno bujjanjabwa na NSAID nga Ibuprofen.\nOkukendeeza obulumi munkola eyabulijjo kikolebwa ku nabaana. \nAbakyala abasinga nga bamaze okubakolako bavaamu omusaayi n’okulumizibwa enseke wakati mukununibwamu olubuto naye obubonero buno bukendera oluvanyuma lw’enaku.\nKyabulijjo okufuna enkyukakyuka mundowooza wakati mukujjamu olubuto mu dwalilo era omukyala bwayagala obuyambi obusingawo, nonya kansala. \nObuzibu obuyinza okuva mukujjamu olubuto nga booza munabana\nyadde nga enkola eno eyinza obutaba nabuzibu, waliwo obuzibu obuyinza okugivaamu nga: okuvaamu omusaayi omungi, yinfekisoni’ n’abaana okufuna obuvune n’ebitundu ebigyetolodde or olubuto obutavaamu bulungi.\nObuzibu buno bukendera singa ensonga ekolebwako mukugu, kikulu okumanya ebiyinza okuvaamu nga tonakiriza kugikozesa.\nOkukozesa ennyo enkola eno tekuvaamu butazaala. \nOluvanyuma lw’enkola eno, waberawo obunonero omukyala bwalina okwegendereza olwo nanonya abakugu :\nOkuvaamu omusaayi omungi (oyinza okujjuza paadi 2 mussaawa 2 oba okusingawa)\nOmussujja nga wayiseewo essaawa 24 nga ojjemu olubuto\nObubonero obwoleka nti okyalina olubuto nga (okusindukirirwa emeeme, amabeere agayimiridde)\nOkufuna obubaka obusingako wano\nKwatagana ne ba kansala baffe, oyongere okutegera ebikwata ku nkola z`omuddwaliro nga booza munabana (MVA) oba bakozesa masanyalaze (EVA) era ofune okuyambibwa n`okumanya enkola endala okusinzira ku mbeera jjolimu. Osobola nokuyiga ebikwata ku nkola endala okujjamu olubuto nga okuzesa obuweke bwoba olubuto luli wansi wa wiiki 13.\nBya ttimu ya safe2choose n’abakuggu okuva mu carafem, okusinzira kundagiriro ya Ipas 2019 nendagiriro y’ekitondongere kyebyobulamu munsi yonna 2012.\ncarafem ewa obuwereza obwekikuggu mu kujjamu olubuto era egaba n`enkola za kizaalaggumba abantu basobole okuwa amabanga abaana\nIpas Ky`ekitongole kyoka ekyensi yona, ekitadde omulamwa ku kusasanya obuwereza bwokujjamu olubuto wamu n`enkola za kizaalaggumba\nWHO Ekitongole ky`ensi yona ekya UN ekivunanyizibwa ku byobulamu munsi yona\nEbika byokujjamu olubuto mu ddwalilo\nEbisinga okubuzibwa-Okwooza munabana\nOkujjamu olubuto nga okozesa obuweke oba okwooza munabana\nEmbozi zokujjamu olubuto\nKebela ku vidiyo eyokwooza munabana\nEmbaliso yolubuto Okujjamu olubuto nga okukozesa obuweke Okubudabuda


By’atunuulidde mu kisa nja ekidda ko Otuchet yagambye nti; Nzikiriza tubadde n’okusoomoozebwa naddala mu byensimbi naye tuli mu kaweefube wa kulaba nga tufuna amakubo agenkalakkalirira agavaamu ssente\nEkibiina ekiddukannya emisinde mu ggwanga ekya Uganda Athletics Federation (UAF) kyategese okulonda ku Lwomukaaga nga January 27 ne kikomyawo Dominic Otuchet ku bwapulezidenti nga tavuganyiziddwa.\nOLIVIA NAKATE akukubidde ttooci mu by’akoze n’ebimulemye mu kisanja ekiyise. Otutchet yafuuka pulezidenti wa UAF mu 2010 g’asikira Daniel Tamwesigire.\nKino kisanja kye kyakubiri. By’akoze lMu 2017 mu mwezi gwa March Uganda yategeka emisinde gya ‘IAAF World Cross Country Championships’ mu kisaawe e Kololo, era gye gyasookera ddala mu byafaayo era oba oli awo bwe buwanguzi Otuchet bwasinze okutuukako mu kisanja eky’emyaka omunaana.\nlOluvanyuma lw'emyaka 40 nga Uganda teroza ku mudaali gwa zaabu mu misinde, Stephen Kiprotich yaguwangula mu mizannyo gya Olympics egyali e London mu 2012. lMu August 2017, Joshua Cheptegei yawangula omudaali gwa feeza mu mpaka za World Athletics Championships mu August.\nEbigaanye Ebimu ku bisinze okwemulugunyizibwako kwe kuzza embiro ennyimpi emabega, nga kati Uganda tefunanga ku mudaali gwa zaabu okuva ku gwa Aki Bua mu 1974.\nMu August w'omwaka oguwedde, abaddusi ab'embiro zino baagenda e Bungereza nga tebalina mutendesi.\nBaatwala Gordon Ahimbisibwe omutendesi w'embiro empanvu. Abaddusi nga tebannasimbula, beekubira enduulu nabo babawe omutendesi kyokka abakulira ekibiina ne beekwasa nga bwe batalina ssente.\nMoses Asonya, nga mut Abaddusi nabo balaajana obutafiibwako mu kaseera k’okutendekebwa, bakama baabwe ne bavaayo nga wabula nnaku okugenda mu mpaka ez’enjawlo ekintu kye bagamba nti kikyamu kuba baba bagenda kukiiririra ggwanga era nga balina okulabirirwa okuva ku lunaku olusooka mu kwetegeka okutuusa ng’empaka ze baba bagendamu ziwedde.\nBy’atunuulidde mu kisa nja ekidda ko Otuchet yagambye nti; Nzikiriza tubadde n’okusoomoozebwa naddala mu byensimbi naye tuli mu kaweefube wa kulaba nga tufuna amakubo agenkalakkalirira agavaamu ssente okusinga okwesigama za Gavumenti zokka. Kino tukitadde ku mwanjo mu kisanja kino.\nEky’okutwala omutendesi omu mu misinde gya World Athletics Championships twakikola kuba twalina ssente ntono ddala nga twetaaga okukekkereza naye tugenda kulaba nti tekiddamu kubeerawo.\nNg’enda kulaba ng’omuwendo gw’abaddusi ogugenda mu misinde gy’ensi yonna gweyongera nga tulongoosa we tubadde tetukola bulungi naddala mu mbiro ennyimpi.\nTuli mu kaweefube waakulaba nga tuzimba enkambi ssatu mu bitundu by’eggwanga eby’enjawulo awatendekerwa abaddusi.\nTuzimba mu Bukwo sso ng’era twagala okuzimba enkambi mu bitundu by’eggwanga byonna, nga mu bukiikakkono obuvanjuba wamu n’obugwanjuba.\nMu kisanja ekiddako, abatendesi baakubeera ku mwanjo kuba be bayimirizaawo omuzannyo era we batali abaddusi tebasobola kukola bulungi.\nNg’enda kufuba okulaba ng’emisinde gikwata kisooka mu mu ggwanga, ate ne Bannakampala nnyongere okugibaagazisa


Ttabamiruka w’abakyala mu Buganda 2022 essira liteekeddwa ku byabulamu – CBS FM\nTtabamiruka w’abakyala mu Buganda 2022 essira liteekeddwa ku byabulamu\nOwek.Prosperous Nankindu Kavuma Minister w’ekikula ky’abantu, eby’obulamu,ebyenjigiriza ne wofiisi ya Nabagereka\nTtabamiruka w’abakyala mu bwakabaka bwa Buganda, essira liteekeddwa kukusitula omutindo gw’ebyobulamu mu maka gabwe.\nTtabamiruka w’Omwaka guno 2022 wakubaawo nga 13 May,2022 mu Lubiri lwa Beene e Mengo.\nOmulamwa gugamba nti “Omukyala Omulamu gw’emusingi gw’enkulaakulana eyannama ddala.\nMinister w’ekikula ky’abantu, ebyobulamu, eby’enjigiriza era nga y’avunaanyizibwa ku wofiisi ya Nnaabagereka Owek Dr.Prosperous Nankindu Kavuma, agambye nti omusomo guno gugendereddemu okujjukiza abakyala okwefaako okubeera abalamu, n’obuvunaanyizibwa bwabwe obw’okukuuma ab’omumaka gabwe nga balamu.\nAkinogaanyizza nti wadde obuvunaanyizibwa obwo buli ku bakyala, nti naye balina okusooka okwefaako okubeera abalamu, nga bayambibwako abaami.\nOwek. Nankindu agamba nti ”Omukyala singa tabeera mulamu oba singa abeera mulwadde neyekuumira mu buliri nga tavaayo,ebintu bingi mu maka bigotaana”\nAgambye nti abakyala bettanidde okukola ennyo okuli emirimu gy’ewaka n’emirimu omuva ensimbi, nti naye singa tebafiibwako kubeera nga balamu, bingi bizingama.\nAkisinyizaako nti mu maaso eyo waliwo enteekateeka y’okutegekayo Ttabamiruka w’abaami okubajjukiza obuvunanyizibwa bwabwe, nti kubanga ebintu bingi ebizze munsi, ebyongedde okutwala ebiseera by’abasajja neberabira obuvunaanyizibwa bw’amaka.\n”Amaka gwe musingi era y’entabiro y’obulamu obulungi”\nTtabamiruka ono era atunuulidde eby’obulamu n’endwadde ezikosa abaana abawala nga bakyali bavubuka, nezigenda nga zikula nezifuuka ez’obulabe nga bakuze mu myaka.\nSsentebe w’Olukiiko oluteesiteesi olwa ttabamiruka w’Abakyala ba Buganda Dr.Sarah Nkonge Muwonge, asabye abaami okukwasizaako abakyala mu kutumbula ebyobulamu ebyomuggundu, kiyambeko mu kusitula nébyenfuna.\n”Omukyala ye Namuziga y’obuyiiya n’enkulakulana mu maka” -sarah Nkonge Muwonge\nMuzaana Agness Kimbugwe atwaala ekitongole kyábakyala mu ssaza Kyadondo, agambye nti ku mulundi guno baakutunuulira nnyo engeri abasajja gyebayinza okukwatagana n’abakyala okwekebeza endwadde ezenjawulo nÓkubasomesa obuyonjo obwáwaka.\nDorothy Kasoma Naabafumbo wéssaza ly’eklezia ekkulu erya Kampala, yebazizza Beene olwokusiima abakyala naabawa ebifo ebyenkizo mu Bwakabakabwe, naasaba abakyala okuyayaanira okuba abaweereza abalungi wabweru ne mu maka mwebasibuka.


Bukedde Online - Abakyala abafiira mu kuzaala baliyirirwe; Kadaga\nAbakyala abafiira mu kuzaala baliyirirwe; Kadaga\nAmerika etaddewo obuwumbi 13 ku mutwe gwa Kony\nAbasawo bazudde amabwa ku mawugwe ga Angume\nSIPIIKA Rebecca Kadaga asabye ababaka ba palamenti abakazi okwanguya okuleeta etteeka erinaasobozesa gavumenti okutandika okuliyirira ‘famile’ z’abakazi abafa nga bazaala\nSIPIIKA Rebecca Kadaga asabye ababaka ba palamenti abakazi okwanguya okuleeta etteeka erinaasobozesa gavumenti okutandika okuliyirira ‘famile’ z’abakazi abafa nga bazaala wamu n’okubonereza abasawo ababalaggajjalira.\nYabadde ku mukolo gw’okutongoza kawefube w’ekibiina ekigatta ababaka ne baminisita abakazi ekya NAWMP ow’okulaba ng’omuwendo gw’abakazi abafa nga bazaala wamu n’abaana abafa nga bakazaalibwa nga gukendeera ogwabadde mu palamenti.\nKadaga yagambye nti ebbago ly’etteeka lino wamu n’erisaawo yinsuwa y’ebyobulamu agalindiridde n’amaddu mangi era bwe ganaleetebwa ajja kufuba okulaba nga gayisibwa mu bwanga.\nOkusinziira ku ssentebe w’ekibiina kya NAWMP Sylivia Namabidde , ebbago ly’etteeka erikwata ku by’okuzaala ligenda kussibwamu akawayiro akalagira ab’obuyinza okulondoola ensonga z’omukazi afa ng’azaala ekimusse kizuulibwe.\n‘’Bwe kinaazuulibwanga nti okufa kw’omukazi oyo kuvudde ku bulagajjavu bwa musawo ajja kukangavvulwanga ne gavumenti eriyirire ab’enganda z’omugenzi’’ Namabidde bwe yagambye.\nEmirundi egimu abakazi bafa nga bazaala olw’abasawo okubalagajjalira nga babakanda ensimbi olumu bo ze baba nga tebalina.\nLeero Palamenti lw'esuubirwa okuyisa etteeka ly'amafuta\nBannaddiini baanirizza etteeka lya mini\nEnjaga y''evuddeko ebimansulo okweyongera - UYDL


2 Kronieken 18 HTB – 2 Ebyomumirembe 18 LCB | Biblica\n2 Kronieken 18 HTB – 2 Ebyomumirembe 18 LCB\n2 Ebyomumirembe 18:1-34\nMikaaya Ayogera Ebyobunnabbi Akabu\n118:1 a 2By 17:5 b 2By 19:1-3; 22:3 c 2By 21:6Yekosafaati yali mugagga nnyo era nga wa kitiibwa kinene nnyo, ate nga mukoddomi wa Akabu. 2Bwe waayitawo emyaka, n’aserengeta okugenda okulaba ku Akabu e Samaliya. Akabu n’amuteekerateekera ekijjulo eky’amaanyi n’amuttira endiga nnyingi n’ente nnyingi, ye n’abantu be yagenda nabo, era n’amusendasenda okulumba Lamosugireyaadi. 3Akabu kabaka wa Isirayiri n’abuuza Yekosafaati kabaka wa Yuda nti, “Onoogenda nange okulumba Lamosugireyaadi?” Yekosafaati n’addamu nti, “Ky’oli kye ndi, era n’abantu bo be bantu bange, tujja kukwegattako mu lutalo.” 4Naye Yekosafaati n’alabula kabaka wa Isirayiri nti, “Sooka weebuuze ku Mukama.”\n5Awo kabaka wa Isirayiri n’akuŋŋaanya bannabbi bonna awamu; baali abasajja ebikumi bina, n’ababuuza nti, “Tugende tulumbe Lamosugireyaadi nantiki tulekeyo?” Ne bamuddamu nti, “Tugende, kubanga Mukama anaakigabula mu mukono gwa kabaka.” 6Naye Yekosafaati n’abuuza nti, “Tewaliwo wano nnabbi wa Mukama gwe tuyinza okwebuuzaako?”\n7Awo kabaka wa Isirayiri n’addamu Yekosafaati nti, “Waliyo omusajja omulala gwe tuyinza okwebuuzaako ku Mukama, ye Mikaaya mutabani wa Imula, naye namukyawa kubanga tandagulako birungi, wabula ebibi ebyereere.” Yekosafaati n’ayogera nti, “Kabaka teyandiyogedde bw’atyo.” 8Kabaka wa Isirayiri n’alyoka alagira omu ku bakungu be nti, “Kima Mikaaya mutabani wa Imula ku bwangu.”\n9Awo kabaka wa Isirayiri ne Yekosafaati kabaka wa Yuda ne batuula ku ntebe zaabwe ez’obwakabaka mu gguuliro ku mulyango gwa wankaaki w’e Samaliya, nga bambadde ebyambalo byabwe, nga ne bannabbi bonna balagulira mu maaso gaabwe. 10Zeddekiya mutabani wa Kenaana yali yeeweesereza amayembe ag’ekyuma, n’ayogera nti, “Bw’ati bw’ayogera Mukama nti, ‘Abasuuli balitomerwa na gano okutuusa lwe balimalibwawo.’ ”\n1118:11 2By 22:5Era ne bannabbi abalala bonna baalagulanga kye kimu nti, “Yambuka olumbe Lamosugireyaadi onoowangula kubanga Mukama anaakiwaayo mu mukono gwa kabaka.”\n12Awo omubaka eyali agenze okuyita Mikaaya, n’amugamba nti, “Laba, ebigambo ebya bannabbi bali abalala byogera kyekimu, kale naawe ba bumu nabo.”\n1318:13 Kbl 22:18, 20, 35Naye Mikaaya n’ayogera nti, “Nga Mukama bw’ali omulamu Katonda ky’anaŋŋamba ekyo kye nnaayogera.”\n14Awo bwe yatuuka ewa kabaka, kabaka n’amubuuza nti, “Mikaaya tulumbe Lamosugireyaadi, oba tulekeyo?” N’amuddamu nti, “Mugende mukirumbe, munaakiwangula, kubanga banaaweebwayo mu mukono gwo.”\n15Naye kabaka n’amugamba nti, “Nnaakulayizanga emirundi emeka, obutannimbanga wabula okuntegeezanga amazima mu linnya lya Mukama?”\n1618:16 a 1By 9:1 b Kbl 27:17; Ez 34:5-8Awo Mikaaya n’addamu nti, “Nalaba Isirayiri yenna, nga basaasaanye ku nsozi ng’endiga ezitalina musumba, Mukama n’ayogera nti, ‘Abantu bano tebalina abakulembera, buli omu addeyo ewaabwe mirembe.’ ”\n17Kabaka wa Isirayiri n’agamba Yekosafaati nti, “Sakugambye nti talina kirungi ky’andagulako, okuggyako ebibi?”\n1818:18 Dan 7:9Mikaaya n’ayongerako na bino nti, “Noolwekyo muwulire ekigambo kya Mukama: Nalaba Mukama ng’atudde ku ntebe ye ey’obwakabaka n’eggye lyonna ery’omu ggulu nga liyimiridde okumwetooloola ku mukono gwe ogwa kkono. 19Awo Mukama n’abuuza nti, ‘Ani anasendasenda Akabu kabaka wa Isirayiri okulumba Lamosugireyaadi n’oluvannyuma afiire eyo?’\n“Omu ku bo n’ateesa kino, n’omulala kiri. 20Ku nkomerero, omwoyo ogumu ne gusembera, ne guyimirira mu maaso ga Mukama ne gwogera nti, ‘Nze nzija kumusendasenda.’\n“Mukama n’agubuuza nti, ‘Ekyo onookikola otya?’\n2118:21 1By 21:1; Yob 1:6; Zek 3:1; Yk 8:44“Ne guddamu nti, ‘Nzija kugenda, mbeere omwoyo omulimba mu kamwa ka buli nnabbi we.’\n“Mukama n’agugamba nti, ‘Ggwe onoosobola okumusendasenda, era genda okole bw’otyo.’\n2218:22 Yob 12:16; Is 19:14; Ez 14:9“Kale nno Mukama atadde omwoyo ogw’obulimba mu kamwa ka bannabbi bo, era Mukama akwogeddeko kabi keereere.”\n2318:23 Yer 20:2; Mak 14:65; Bik 23:2Awo Zeddekiya mutabani wa Kenaana n’asembera okumpi ne Mikaaya we yali n’amukuba oluyi mu maaso, n’amubuuza nti, “Omwoyo wa Mukama yampiseeko wa okwogera naawe?”\n24Mikaaya n’amuddamu nti, “Laba, ekyo olikimanya ku lunaku lw’oligenda okwekweka mu kisenge eky’omunda.”\n25Awo kabaka wa Isirayiri n’alagira nti, “Mukwate Mikaaya mumuzzeeyo ewa Amoni ew’omukulu w’ekibuga n’ewa Yowaasi omulangira, 2618:26 2By 16:10; Beb 11:36mwogere nti, ‘Bw’ati bw’ayogera kabaka nti, Omuntu ono mumuteeke mu kkomera, temumuwa kintu kyonna wabula omugaati omutono n’amazzi amatono, okutuusa lwe ndikomawo mirembe.’ ”\n27Awo Mikaaya n’alangirira nti, “Bw’olikomawo mirembe, Mukama nga tayogeredde mu nze,” ate n’ayongerako na kino nti, “Mmwe mwenna, mwekuume ebigambo byange.”\nAkabu Afiira e Lamosugireyaadi\n28Awo kabaka wa Isirayiri ne Yekosafaati kabaka wa Yuda ne bambuka e Lamosugireyaadi. 2918:29 1Sa 28:8Kabaka wa Isirayiri n’agamba Yekosafaati nti, “Nze nzija kugenda mu lutalo nga nneefudde ng’omuntu omulala, naye ggwe yambala ebyambalo byo.” Awo kabaka wa Isirayiri ne yeefuula ng’omuntu omulala, ne bagenda mu lutalo.\n30Naye kabaka w’e Busuuli yali alagidde abaduumizi ab’amagaali ge nti, “Temulwanagananga na muntu yenna, oba wa kitiibwa oba si wa kitiibwa, okuggyako kabaka wa Isirayiri.” 3118:31 2By 13:14Awo abaduumizi ab’amagaali bwe balaba Yekosafaati, ne boogera nti, “Oyo ye kabaka wa Isirayiri.” Ne bakyuka ne bamulumba, naye Yekosafaati n’ayogera mu ddoboozi ery’omwanguka, Mukama n’amubeera, era Katonda n’abaziyiza, n’okubaggyawo n’abaggyawo. 32Abaduumizi ab’amagaali bwe baakizuula nti si ye kabaka wa Isirayiri, ne balekeraawo okumugoba.\n33Naye omu ku basajja n’amala ganaanuula omutego gwe, n’alasa kabaka wa Isirayiri mu kifo ekimu ebyambalo bye eby’olutalo we byegattira. Kabaka n’agamba omugoba w’eggaali lye nti, “Kyusa onzigye mu lutalo kubanga nfumitiddwa.” 3418:34 2By 22:5Olutalo ne lukanya olunaku lwonna, kyokka kabaka wa Isirayiri ne yeewaliriza okusigala mu gaali lye ng’atunuulidde Abasuuli okutuusa akawungeezi, era enjuba bwe yali ng’egwa n’afa.\nLCB : 2 Ebyomumirembe 18


Bukedde Online - Enfa ya mwannyina wa Fr. Musaala etabudde aba ffamire\nEbirabo ebireeteddwa mu kukyala kwa Rema...\nLwaki Rema emikolo agitutte wa mugenzi Mabiriizi...\nFr. Anthony Musaala ali mu lusirika mu Australia gye yagenda kati omwezi gumu oguyise, mu bubaka bwe yaweerezza abantu abaasigala mu nju ye e Luteete ku luguudo lw’e Gayaza yagambye nti, mwannyina tabadde mulwadde era tamanyi ngeri gye yafudde.\nOmugenzi Christine Musaala.\nENFA ya mwannyina Fr. Anthony Musaala eyafiiridde mu kibuga Kent, e Bungereza etabudde aba famire.\nChristine Musaala adda ku Fr. Musaala yafudde ku Lwakuna lwa wiiki ewedde mu ngeri etennategeerekeka nga yafiiridde mu supermarket gye yagenze okugula ebintu.\nOmulambo gwe, gwalabiddwa abantu abalala abaabadde bagenze okugula ebintu wabweru wa Supermarket ne bakubira poliisi y’omu kibuga Kent eyagukimye n’okwekebejja ekifo we yafiiridde okuzuula oba waabaddewo ensiitaano yonna.\nOkuzuula nti Christine Musaala yafudde, abaana be Christopher Kalibbala n’omulala gwe twategeddeko erya Mugagga, baamaze kugenda waka w’abadde asula mu katawuni k’e Gillingham mu kibuga Kent mu buvanjuba bw’obukiika ddyo bwa Bungereza nga bamunoonya n’ababula.\nFr. Musaala watuzibula amaaso\nBano, baasoose kukuba ku ssimu ye nga tebamufuna wiiki nnamba kwe kusalawo okugenda mu maka ge gy’abadde asula bamunoonyeyo baliraanwa ne babategeeza nti, poliisi yabadde nayo enoonya abooluganda lwe gye bali ne babalagira okugenda ku poliisi okutegeera ebisingawo.\nMusaala yagambye nti, abaana bwe baagenze ku poliisi, gye baabategeerezza nti, waliwo omuntu eyafa ku supermarket wabula omulambo gwe gukyabuzeeko abantu baagwo ne babatwala ewa Coroner (mu ggwanika) era ne bakakasa nti ye nnyaabwe.\nSsaabasumba Lwanga asonyiwe Faaza Musaala ne Ssonko: Bakomyewo mu Eklezia Katolika\nCharles Ssemakula Golooba kkojja w’omugenzi yagambye nti, abaana bwe baakakasizza nti ye nnyaabwe, abasawo ne babasaba okubagumiikirizaako bamalirize okunoonyereza kwabwe balyoke babawe ebbaluwa eraga ekyavuddeko okufa kwe.\nSsemakula yagambye nti, Christine Musaala yazaalibwa Bungereza era abadde mutuuze waayo. Ono yali yafumbirwa Kiwanuka eyaakafa nga baalina abaana babiri.\nYagasseeko nti, balindirira ekigenda okuva e Bungereza oba omulambo gunaakomezebwawo oba okusigalayo kubanga kyetaagisa ssente nnyingi okutambuza omulambo okuguzza.\nChristine Musaala, abadde munnamateeka era yakolako mu Gavumenti ya Bungereza n’abivaamu n’atandika okusomesa amateeka mu matendekero aga wansi e Bungereza.\nEnnaku zino abadde yabivaako okuva lwe yafuna akabenje.\nEra abadde mmemba ku lukiiko lwa Kabaka Foundation ate nga muwagizi wa DP lukulwe.\nFaaza bamukutte butalabirira baana\nSsaabasumba alabudde Abakristu ku Mukaajanga: 'Enkola ye ekontana ne Eklezia'\nKitaawe ye mugenzi Paul Mulagiriza Musaala ate nnyina ye yali Josephine Namakula Muyinda abaali babeera e Bungereza wabula ne bakomawo e Uganda ye naasigalayo.\nFr. Musaala yagambye nti, buli lw’abadde akyala e Bungereza, abadde asula mu maka ga mwannyina era n’agamba nti, embeera gyalimu yakazigizigi era yeetaaga ssaala.\nFaaza azadde omwana ne yeewaana\nFr. Anthony Musaala,\nMzee Zedde: Yeewuunya bannaddiini abavudde ku mulamwa


Tukooye okutuyisaamu amaaso!! Abavubuka bafuumudde Ssentebe wabwe Jacob Eyeru - Watchdog Uganda\nJacob Eyeru Ssentebe wa Bavubuka mu Ggwanga eyakwatiddwa ku nkoona\nABAVUBUKA okwetoolola e Ggwanga lyonna bavudde mu mbeera ne basalawo okujja obwesige mu Ssentebe wabwe Jacob Eyeru gwe baalonda gye buvuddeko nga bamulanga obwaSsemugayavu saako n’okubayisaamu amaaso.\nBano bagamba nti Eyeru okuva lwe baamulonda enkola ye ey’emirimu tetegerekeka era nga n’okumufuna kiba kizibu nnyo, olwo ne basalawo okumujja mu ntebbe bateekemu omulala anatambuza emirimu saako n’okwogera ku nsonga ezibaluma.\nBino baabituuseeko ku lw’okusatu bwe baabadde basisinkanye ku offiisi zaabwe ezisangibwa e Ntinda mu Kampala gye baabadde bazze okusisinkana mu lutuula lwabwe olubeerawo buli mwaka nga tebanakuza lunaku lwa Bavubuka olw’eNsi yonna.\nEkimu ku byasinze okubatabula kwe kutuuka ku offiisi zaabwe awabadde wasuubirwa okuba olukiiko, kyokka ekyabajje enviiri ku mutwe kwe kugaanibwa okuyingira nga abakuuma ddembe babategeeza nga bwe batalina lukusa lubakkiriza kuyingira ku kitebe.\nEra balumiriza Eyeru n’obukulembeze bwe okwekobaana ne bagenda okutuula n’omukulembeze we Ggwanga nga tebabategezezaako yadde okugenda mu bitundu gye babeera okufuna ebirowoozo byabwe, kye bagamba nti buno bwanakyemalira bwe batagenda kukkiriza.\nGordan Musinguzi Ssentebe wa bavubuka e Nakaseke yategezezza nti omwaka oguwedde tebasobola kutuuza lukiiko luno nga bwe kilina okuba, era nga ne mu guno telutudde nga abakulembeze beekwasa ekilwadde kya Covid 19, nagamba nti baakizudde nga waliwo ekkobaane eri abakulu mu Offiisi ya bavubuka okunyaga ensimbi omukulembeze we Ggwanga ze yawereza okukola emirimu gya bavubuka.\nYategezezza nti oluvanyuma lw’okuzuula ekkobaane lino baasazeewo Ssentebe Eyeru bamujjemu obwesige nga bayita mu mateeka agalungamya obukulembeze bwa bavubuka mu Ggwanga era bonna awatali kwesalamu ne bateeka emikono ku kiwandiiko.\nBano era baakanze kulinda Ssentebe nga talabikako era nga namasimu ge mu kiseera ekyo yabadde tagakwata ekyayongedde okubatabula ne beesala akajegere nga baagala okutwala ekiwandiiko omuli ensonga zaabwe zonna ew’omukulembeze we Ggwanga.\nPoliisi yayitiddwa bukubirire era neekwata abamu ku bavubuka ne batwalibwa ku kitebe kya Poliisi mu Kamapala, Oluvanyuma banaabwe abakulembeddwa Kyeswa Hakim ne Gordon Musinguzi ne bateeka akazito ku bakulira CPS ne bayimbulwa enkeera nga baguddwako omusango gw’okukuma omuliro mu bantu


Bukedde Online - Faamu ya Museveni ekyusizza obulamu bw'abantu b'e Busoga\nFaamu ya Museveni ekyusizza obulamu bw'abantu b'e Busoga\nUganda esiimiddwa olw'okubudamya ababundabunda...\nMuka Mbuga kkooti egobye okusaba kwe okwokweyimirirwa...\nFaamu eno yakola kinene okuzibula amaaso g’abantu b’e Busoga ababade balima ebikajjo mwe batasobola kuggya ssente zimala kyokka mu birime ng’amatooke, emicungwa basobola okuggyamu ssente ezeegasa.\nAisha Kitimbo ng'alonda amaggi mu faamu.\n“BWE nnaguza Pulezidenti Museveni ettaka kwe yassa faamu, kyansanyusa kubanga nnali neesunga aba famire yange okufuna emirimu. Kyokka gye biggweeredde nga bayize ennima ey’omulembe evaamu ssente ezibayambye okweggya mu bwavu kubanga ebikajjo bye baali balima buli ttaani bagifunangamu 130,000/- zokka,” Yusuf Kasaada eyali nnannyini ttaka okuli faamu ya Pulezidenti bwe yategeezezza.\nKisaada tali yekka wabula abantu bangi abava mu kitundu kye Busoga omuli; Jinja, Kamuli, Iganga, Mayuge, Bugiri, Namutumba ne Busia baganyuddwa mu faamu eno n’ebayamba okukyusa obulamu bwabwe.\nBasomeseddwa ennima ey’omulembe n’okubalaga ebibala bye balina okusimba ebiriko ssente ne basobola okuterekako kye baali batasobola kukola mu kusooka.\nFaamu eno esangibwa Kityerera mu disitulikiti y’e Mayuge ng’eyitibwa Mayuge ‘Presidential Demonstration Farm’. Eri ku ttaka lya yiika 22, nga kuliko, amatooke, ennaanaasi, obutiko, emmwaanyi, emicungwa, obutunda, n’emiyembe.\nBalundirako enkoko, ente nga basimbako n’ebisagaazi.\nCharles Kiwuuwa ( wakati) n'abantu abaabadde balambula olusuku\nBye bafunye mu faamu\nCharles Lubaandi omulimisa akolera ku ggombolola y’e Kityerera agamba nti; edda ebibala n’emmere baabisubulanga Bugerere, Jinja n’ebifo ebirala nga bitundibwa ku buseere. Wabula kati abantu babyerimira ne bituuka ku katale nga bikyali birungi ate ne bitundibwa ku bbeeyi eya wansiko.\nAyongerako nti faamu eno yakola kinene okuzibula amaaso g’abantu b’e Busoga ababade balima ebikajjo mwe batasobola kuggya ssente zimala kyokka mu birime ng’amatooke, emicungwa basobola okuggyamu ssente ezeegasa.\nCharles Kiwuuwa omuyambi wa Pulezidenti ku nsonga z’obulimi agamba nti ennima ey’omulembe ku faamu eno esikirizza abantu bangi ne bagendaayo okufuna ekyokuyiga.\nChristiano Omanjong ng'alaga ennaanansi.\n“Olw’ebitundu ebisinga okuba nga bya nsozi na ntobazzi abantu bangi babadde tebeenyigidde mu nnima ekola amagoba okutuusa lwe basomweseddwa engeri y’okubikkamu ettaka, okusima ensalosalo, okutabika ebirime n’okubikyusa buli makungula ebiyamba okukuuma amazzi mu ttaka n’okulitangira okuggwaamu amangu obugimu”, Kiwuwa bwe yagambye.\nTadius Musumba omusawo w’ebisolo ku ggombolola agamba nti abalambudde faamu eno bangi tebasigadde kye kimu oluvannyuma lw’okufuna amagezi okuva mu bakugu, endokwa n’ensigo ezoobwerere n’okuyiga okwetegekera embeera z’obudde omuli enkuba n’omusaana omungi. Bino bikoze kinene okukyusa obulamu n’ennyingiza y’abantu b’omu bitundu bino. Nga n’abantu abeeyunira faamu zino beeyongera buli olukya.\nFaamu ya Museveni,\nSpice Diana yeekoze obusolosolo mu bbaala\nOfiisi ya Kaliisoliiso erimu kawuukuumi - Museveni\nBobi kata asse Barbie ensonyi ku siteegi


Bukedde Online - Bamulumirizza okukukusa omuwala n'afiira mu Oman\nOwa bodaboda gwe baateeberezza okutta munne bamusse\nAb'akakiiko k'eddembe ly'obuntu baleppuka ...\nOMUSANGO ogw'okukukusa abantu okubatunda mu mawanga ag'ebweru oguvunaanibwa Hajjati Sarah Nazziwa, gutandise okuwulirwa mu kkooti e Nakawa.\nDorothy Nakaggwa, maama wa Nalwanga yawadde obujulizi mu maaso g'omulamuzi Ruth Nabasa n'alombojja engeri muwala we gye yafa.\nNakaggwa yagambye nti Nazziwa ye yatwala muwala we mu May kyokka aba yaakakolako emyezi 4, bakama be mu maka mwe yali akolera ne bamubinika emirimu mingi ng'ava mu maka mwe yali akolera ate ne bamutwala mu maka amalala era bwatyo ne yeekyawa. Bino yabitegeezanga nnyina buli lwe yamukubiranga ku ssimu.\nWaliwo eyamuwa amagezi nti singa akola n'aweza emyezi 6 basobola okumukkiriza okuvaayo singa abategeeza nti alina owooluganda lwe afudde era gano amagezi ge yasala. Yamala ennaku ttaano ng'akaaba era n'agamba bakama be nga bwe yali afiiriddwa omwana we.\nNalwanga bino byona yabitegeeza nnyina eyasitukiramu n'agenda ewa Nazziwa wabula teyamuyamba. Nakaggwa yaloopa ku poliisi y'e Nansana abaamusindika ku minisitule y'ensonga z'omunda.\nNazziwa yakwatibwa n'asibwa ku poliisi ya Jinja Road wabula n'ayimbulwa oluvannyuma lw'ennaku ttaano nga bakkaanyizza azze Nalwanga. Olwo Nalwanga yali aggyiddwaako ebintu bye byonna nga n'essimu akozesa za banne.\nNakaggwa yagambye nti baamutegeeza nti nga April 5,2019, nti mukama wa Nalwanga yamuggyawo ku ofiisi n'amuzzaayo mu maka era nga April 7, 2019 yamutta ng'amusibyemu omuguwa olwo nagenda ku poliisi n'agitegeeza nga Nalwanga bwe yali yesse.\nNakaggwa yagambye nti bwe yagenda okubikira Nazziwa nti Nalwanga afudde yasanga adduse ekiraga yali amanyi ekyali kituuseewo. Omusango gwongezeddwaayo okutuusa nga June 17, 2019 era Nazziwa n'azzibwayo ku limanda e Luzira.\nEkyeyo mu Buwalabu kkoyi: Muwala wange baamutugira e Oman n'andeka mu maziga!


ESSANYU! Basajja ba Bobi Wine bayimbuddwa, balangiridde mu lwatu, 'tewali kuva ku mulamwa' - Galaxy FM 100.2ESSANYU! Basajja ba Bobi Wine bayimbuddwa, balangiridde mu lwatu, 'tewali kuva ku mulamwa' - Galaxy FM 100.2\nESSANYU! Basajja ba Bobi Wine bayimbuddwa, balangiridde mu lwatu, ‘tewali kuva ku mulamwa’\nOmulamuzi wa kkooti esookerwako e Hoima awadde essanyu bannakibiina ki National Unity Platform-NUP, basajja ba Robert Kyagulanyi Ssentamu (Bobi Wine) bw’akkiriza okusaba kwabwe okweyimirirwa.\nAba NUP 4 baakwattibwa ku Lwokusatu ku makya nga 29, September, 2021 ku luguudo lwe Hoima Persy mu ggoombolola y’e Hoima West mu kibuga kye Hoima ku misango gy’okukuba olukungaana mu ngeri emenya amateeka.\nAbayimbuddwa kuliko Hannington Kasasa myaka 24, omwogezi wa NUP mu disitulikiti y’e Hoima, Jim Mukonye 20, omuwandiisi wa NUP mu disitulikiti y’e Hoima, Collins Birungi 25 ne Favour Ssentamu 36.\nOkusinzira ku ludda oluwaabi, aba NUP abayimbuddwa ne banaabwe abakyaliira ku nsiko, ku Lwokusatu bakeera kusima ttaka okuteeka mu binnya ebiri mu kkubo lye Persy street emabega w’akatale k’e Hoima central market mu kibuga kye Hoima.\nPoliisi oluvanyuma lw’okufuna amawulire, yatuuka mu kifo era bangi badduka ne bakwatako abantu 4 bokka.\nOkuva ku Lwokusatu, babadde ku kitebe kya Poliisi e Hoima okutuusa akawungeezi ka leero ku Lwokutaano lwe batwaliddwa mu kkooti y’omulamuzi asookerwako e Hoima.\nMu kkooti y’omulamuzi Winnie Nankya, baguddwako emisango gy’okwenyigira mu bikolwa ebiyinza okutambuza ekirwadde ki Covid-19 kyokka emisango gyonna bagyegaanye.\nBonna 4 basabiddwa ssente shs 500,000 ezitali za buliwo okweyimirirwa buli omu ssaako n’ababeyimiridde shs 1,000,000 buli omu ezitali za buliwo.\nBalagiddwa okudda mu kkooti, nga 8, November, 2021 okuddamu okubasomera emisango.\nOluvanyuma lw’okuyimbulwa Hannington Kasasa agambye nti tebagenda kutisibwatiisibwa Poliisi kuba abakulembeze mu kitundu kyabwe ne Gavumenti balemeddwa okubakolera oluguudo.\nAte abasawo mu disitulikiti y’e Luweero balabudde abazadde okulambika abaana baabwe akabi akali mu kwegadaanga, okusinga okulinda abaana abawala abato okufuna embutto.\nOkusinzira kw’alipoota ya disitulikiti ey’omwaka 2020 – 2021, abaana abawala abasukka mitwalo 8, begumbulidde okweyambisa enkola ey’ekizaala ggumba, okwetangira okufuna embutto.\nAlipoota eraga nti buli mwezi abaana abali mu 7,000 wakati w’emyaka 10 – 19, baddukira mu malwaliro, okufuna ebiyinza okubatangira okufuna embutto wakati w’emyezi 3 n’emyaka 5.\nDr. Innocent Nkonwa, nga yakulira ebyobulamu mu disitulikiti y’e Luweero, agamba nti ekikolebwa abaana ku myaka emito okwetanira enkola ezibatangira okufuna embutto, kabonero akalaga nti okwegatta ku baana abato kweyongedde mu kitundu kyabwe mu myaka emito.\nMungeri y’emu agamba nti wadde bangi bajjumbidde okwetangira, abaana 16,163 bafunye embutto, wakati mu kulwanyisa Covid-19.\nAte Florence Kyeswa, omusomesa ku nkola ey’ekizaala ggumba mu disitulikiti y’e Luweero, agamba nti buli wiiki, bafuna abaana abasukka 50, okuweebwa ebiyinza okubatangira okufuna embutto.\nAgamba nti abalenzi okulemerako nga betaaga omukwano ssaako n’abasajja abakulu, y’emu ku nsonga lwaki abaana abawala, bajjumbidde okuddukira malwaliro, okunoonya ebiyinza okubataasa okufuna embutto.\nMungeri y’emu awanjagidde abazadde, okunoonyereza okutegeera ensonga eziyinza okubasindikiriza (abaana) okwegatta ku myaka emito.


23 (A)Bwe waayitawo ekiseera, Mukama Katonda ng’awadde Isirayiri emirembe mu njuyi zonna awaali abalabe, Yoswa ng’akaddiye ng’awangadde emyaka mingi, 2 (B)n’ayita Abayisirayiri bonna, abakadde baabwe n’abakulembeze baabwe, abalamuzi n’abakungu n’abagamba nti, “Kaakano nkaddiye era mmaze emyaka mingi; 3 (C)mmwe bennyini mulabye byonna Mukama Katonda wammwe byakoze amawanga gano gonna ku lwammwe, kubanga Mukama Katonda wammwe yabalwaniridde. 4 (D)Mulabe, ngabidde ebika byammwe amawanga ago agabadde gakyasigadde, amawanga gonna ge namala okuwangula, okuva ku Yoludaani okutuuka ku nnyanja ennene ebugwanjuba. 5 (E)Mukama Katonda ajja kubagoba babaviire abasindiikirize okuva mu maaso gammwe mutwale ensi yaabwe nga Mukama Katonda wammwe bwe yabasuubiza.\n6 (F)“Noolwekyo mwegendereze nnyo okukwata n’okukola byonna ebiwandiikiddwa mu kitabo kya Musa eky’amateeka, obutakyama kukivaako kudda ku ddyo wadde ku kkono. 7 (G)Temwetabanga n’amawanga gano agasigadde mu mmwe, wadde okwogera ku mannya ga bakatonda baabwe, okulayira mu mannya gaabwe okubaweereza wadde okubavuunamira. 8 (H)Naye munywerere ku Mukama Katonda wammwe nga bwe mukoze okutuusa leero.\n9 (I)“Kubanga Mukama Katonda wammwe agobye amawanga amanene ag’amaanyi era n’okutuusa kaakano teri n’omu asobodde kubaziyiza. 10 (J)Omuntu omu ku mmwe agoba abantu lukumi, kubanga Mukama Katonda wammwe yaabalwanirira nga bwe yabasuubiza. 11 (K)Noolwekyo mwekuume, mwagale Mukama Katonda wammwe, 12 (L)kubanga bwe munaamuvaangako ne mwegattanga n’abamawanga abaasigalawo abali mu mmwe, oba ne mufumbiriganwa ne mukolagananga nabo, 13 (M)mukitegeererewo nti Mukama Katonda wammwe tagenda kweyongera kubagobamu mawanga gano, naye ganaafuukanga emitego era enkonge gye muli, embooko ezinaabakubanga mu mbiriizi, n’amaggwa aganaabafumitanga mu maaso gammwe okutuusa lwe mulizikirira mu nsi eno ennungi Mukama Katonda wammwe gy’abawadde.\n14 (N)“Era kaakano nnaatera okukwata olugendo lw’abantu bonna ab’oku nsi era mumanyi n’emitima gyammwe n’emmeeme yammwe mmwe mwenna nti, Tewali kintu kyonna kitatuukiridde Mukama Katonda wammwe kye yasuubiza ekibakwatako. Byonna bibakoleddwa, tewali na kimu kiremye. 15 (O)Naye ng’ebintu byonna ebirungi Mukama Katonda wammwe bye yabasuubiza nga bwe bibaweereddwa, bw’atyo Mukama bw’anaabatuusangako, ebibi byonna okutuusa ng’abazikirizza okuva mu nsi eno ennungi Mukama Katonda wammwe gy’abawadde. 16 (P)Bwe munaamenyanga endagaano ya Mukama Katonda wammwe gye yabalagira, ne mugenda ne muweerezanga bakatonda abalala ne mubavuunamiranga, obusungu bwa Mukama bunaaboolekeranga, ne muzikirira mangu okuva mu nsi ennungi gy’abawadde.”


Bukedde Online - Omuwendo gw'Abasiraamu n'Abalokole mu ggwanga gweyongedde: Abakatoliki bakendedde - Lipooti\nMuseveni alagidde URA okukomya okuggya omu...\nAbakristaayo n'Abakatoliki be bakyasinga obungi kyokka tebeeyongeddeko bagoberezi nga bwe bwongeragera mu bungi bw'abantu nga bwe buzze bulinnya mu myaka egiyise.\nEBYAVUDDE mu kubala bifulumiziddwa mu butongole nga biraga eddiini y'Obusiraamu nti y'ensinze okweyongerako abagoberezi mu myaka egiyise n'eddirirwa Abalokole.\nAbaganda be basinga obungi ne baddirirwa Abanyankole , Abasoga n'Abakiga.\nAbagwiira abasinga mu Uganda Bakongo okuva mu DR Congo ne kuddako Abasudan , Abanyarwanda ne Bannakenya\nBino bye bimu ku biri mu Lipoota entongole ey'ebyavudde mu kubala abantu mu Uganda okwabaddewo wakati wa August 28, 2014 ne September 7, 2014. Lipoota yafulumiziddwa Pulezidenti Museveni ku mukolo ogwategekeddwa mu Kampala Serena Hotel\nLipoota yalaze nti Uganda erimu abantu 34,634,650 ng'omuwendo guno gwakendeddeko okuva ku bantu 34,856,813 ab'ekitongole ky'emiwendo mu ggwanga ekya Uganda bureau of Statistic (UBOS) gwe basooka okufulumya mu November 2014.\nKu bantu abaabaliddwa mu ggwanga, abakyala basingako katono ku basajja nga bali 17,573,818 so nga abasajja bali 17,060,832.\nEklezia ya Lubaga Cathederal mu Kampala\nAbakatoliki be bakyasinga obungi mu Uganda nga bali 13,407,764 wabula Lipoota yalaze nti bakendedde okuva mu bitundu 41.6 ku 100 mu 2001 ne badda mu bitundu 39.3 ku 100 mu 2014\nAbakristaayo bali mu kyakubiri nga bawera 10,941,268 kyokka nabo bakendedde okuva mu bitundu 36.7 ku 100 ne badda mu bitundu 32 ku 100 mu 2016.\nAbasiraamu bakwata kyakusatu nga bali 4,663,204. Lipoota eraga nti beeyongeddeko okuva mu bitundu 12.4 ku 100 mu 2002 ne badda mu bitundu 13.7 ku 100 mu 2016\nAbalokole 3,790,564 be basinze okwoyongerako nga bavudde mu bitundu 4.7 ku 100 mu 2002 ne badda mu bitundu 11.1 ku 100.\nAbadivent 590,257 nabo beeyongeddeko okuva ku bitundu 1.5 ku 100 ne badda mu bitundu 1.7 ku 100. Abasodokisi 48,421 nga bano tebeeyongedde, basigadde bali ebitunu 1.1 ku 100 nga bwe baali mu 2002.\nAbatalina ddiini gye bakkiririzaamu 78,254 ate Abakkiriziza mu ddiini ey'ekinnannsi 33,805.\nOmuzikiti gwa Gadafi e Kampalamukadde\nABAGANDA BEEYONGEDDE OBUNGI\nAbaganda be bakyasinga obungi nga bawera 5,555,319 ne baddirirwa Abanyankole abali 3,216,332.\nAbasoga bali mu kifo kyakusatu mu bungi nga 2,960,890 ne baddirirwa Abakiga abawera 2,390,446.\nAbateso bali mu kyakutaano nga bawera 2,364,569 ne kuddako Abagisu nga bali 1,646,904 ate Abalango bali 2,131,495 ne kuddako Abacholi abawera 1,470,554 n'Abalugwala bali 1,099,733.\nAbanyara bali 47,699 ate Abaruli bali 190,122, Abanyolo bali 966,976, Abanyarwanda ab'omu Uganda bali 524,098 ate Abarundi ab'omu Uganda bali 92,570\nAbagwiira abasangiddwa mu Uganda mu kubala abantu, abasinga obungi ba DR Congo nga bawera 135,505.\nAbasudan bakwata kyakubiri nga bali 118,836 ne kuddako Abanyarwanda ab'e Rwanda abawera 91,231. Abatanzania bali 45,541 ate Bannakenya bawera 34,120. Abasomaali bali 13,804 ate Abayindi bawera 13,794.\nWAKISO Y'ENSINGAMU ABANTU\nDisitulikiti y'e Wakiso y'esingamu abantu ng'erina 1,997,418 n'eddirirwa Kampala n'abantu 1,507,080, Kable n'ekwata ekyokusatu n'abantu 1,507,080\nKalangala ye disitulikiti esinga abantu abatono ng'erina 54,293 ne kuddako Ntoroko n'abantu 67,005, Bukwo bali 89,356 ate Buvuma erina 89,890.\nMuseveni alabudde ku nkung'ana ezimenya amateeka\nBakomezzaayo ebbago eriggyawo okulonda kwa Meeya wa Kampala\nOmusomesa awera kuggya Anek ku bwapulezidenti bw'okubaka


Bukedde Online - Omugole eyawambiddwa amukwasizza\nOdong Otto atutte omubaka Anite mu kkooti...\nOMUYIGGO gw’omugole omusajja James Baingana eyabuziddwaawo e Bweyogerere guyingidde olunaku olwokuna poliisi n’ekwata omu ku bantu abaasembayo okwogera naye nga tebannamuwamba.\nBaingana yabuziddwaawo ku lunaku lw’akasiki k’emabaga ye ku Lwomukaaga okuva mu maka ga kojja we Vincent Nabenda e Bukasa Kirinnya mu Munisipaali y’e Kira. Yawambiddwa abasajja bana abaabadde mu mmotoka enzirugavu kika kya Toyota Corona UAK 202B abaamukimye awaka mu ssawa z’amalya g’ekyemisana.\nOkusinziira ku mugole omukyala, gwe baalese mu bitaala ng’ebula olunaku lumu lwokka embaga ye etuuke, Umwali Annomaomo yategeezezza Bukedde nti, bba okutwalibwa yanoneddwa omusajja Deo Sikubugaabo era ono poliisi gwe yakutte abitebye. John Musafiiri eyabadde ne Sikubugaabo ku kkanisa ya Bukasa SDA ku Lwomukaaga yagambye nti, basoose kukubira Sikubugaabo ssimu nga beefudde abaagala okubafunira ennyumba ey’okupangisa.\nYagambye nti, baamutegeezezza nti ennamba ye, baddereeva banne ku siteegi y’e Bukasa e Namboole be baabadde bagibawadde nti era bagenda kumwesiga ssente z’ennyumba bazimuwe.\nAgattako nti, ku ssaawa nga 8:30 ez’emisana abasajja bana abaabadde mu mmotoka enzirugavu baabadde n’olupapula okwabadde ennamba z’essmu eziwera 10 nga tekuli mannya n’eya Baingana mwe yabadde.\nBaamulagidde agiteeke mu ssimu ye agikubeko era olwaginyizeemu, n’ereeta emannya ga Baingana olwo ne bamutegeeza nti, balina essimu gye baabadde balondoola eyabbibwa era olwamutegeezezza ebyo, ne bamubuuza Baingana gy’ali kwe kubatwala awaka ewa kojja


Bukedde Online - Mabirizi attunse ne Ssaabawolereza ku musango gw'okuggya ekkomo ku myaka\nOmuyimbi muzibe asaba kuvujjirirwa nga Fre...\nMUNNAMATEEKA Male Mabiriizi asabye kkooti ya East Africa ezzeewo ekkomo ku myaka gya pulezidenti kubanga palamenti okukiggyawo kye yakola kikontana n’endagaano etondawo omukago.\nSsabawolereza wa Uganda William Byaruhanga ye yakulembedde bannamateeka ku ludda lwa gavumenti n'ategeeza nti byonna Palamenti ne kkooti bye baakola bitambulira mu mateeka.\nByaruhanga asabye Mabiriizi addeyo ku LDC asome kimuyambe okuyiga engeri emisango gye gitambuzibwamu mu kkooti.\nMabirizi yaddukira mu kkooti ya East Africa ng'awakanya kkooti ya Uganda ensukkulumu okukakasa ennongoosereza eggyawo ekkomo ku myaka gy'omuntu ayagala okuvuganya ku bwapulezidenti.\nMabiriizi ategeezezza abalamuzi nti byonna ebyakolebwa bikontana n'endagaano etondawo omukago kubanga eruubirira kuleeta mirembe kyokka palamenti ya Uganda okukola ennongoosereza teyagoberera mitendera.\nAgattako nti eryanyi eryakozesebwa bwe bakkiriza amagye okuyingira palamenti ne gakuba ababaka ate abamu sipiika n'abagoba ne batakuba kalulu kusalawo biraga nti Uganda efugirwa ku lyanyi lya mmundu.\nAsabye abalamuzi nti balina okubeera abeegendereza nga basalawo ku nsonga ezo ne bazzaawo ekkomo ku myaka kubanga kigasa omuntu omu Pulezidenti Museveni ayagala okuddamu okwesimbawo si Bannayuganda bonna.\nAbajjukizza nti balina abaana, abakyala n'abenganda n'abasaba beteeke mu bigere bya Bannayuganda singa balekawo embeera eno eyinza okuviirako ekiyiwa musaayi.\nByaruhanga agambye nti kikontana n'ennyinga 60 mu ndagaano etondawo omukago gwa East Africa, okusazaamu amateeka agakoleddwa mu Uganda erina ssemateeka eyetongodde.\nOkugamba nti kkooti etaputa ssemateeka yalemwa okuwulira omusango n'ewa ensala mu nnaku 60 agambye nti mu mbeera eno Mabiriizi talina tteeka lyonna lyeyanokoddeyo ly'agamba nti baalimenya nga tebawadde nsala mu nnaku 60.\nByaruhanga asabye kkooti egobe omusango gwa Mabiriizi kubanga mu byonna bye by'abannyonnyodde byabadde bikakasa nti ebyakolebwa mu kukyusa ssematekeeta temwalimu kimenya ndagaano eyateekawo omukago gwa East Africa.\nDecember 20th, 2017 palamenti ya Uganda yayisa ekiteeso okuggyawo ekkomo ery'emyaka 75 ku muntu ayagala okuvuganya ku bwapulezidenti.\nMabiriizi n'abalala baatwala omusango mu kkooti etaputa Ssemateeka nga bawakanya ekyakolebwa wabula kkooti eno n'ekkiriziganya ne palamenti.\nMabiriizi yeeyongerayo mu kkooti ey'okuntikko mu 2018 kyokka nayo n'ekkiriziganya ne kkooti eyawansi kye yavudde atwala ensonga mu kkooti ya East Africa omusango guli ku nnamba 6 /2019.\nOmusango guwuliddwa Abalamuzi basatu; Monica Mugenyi eyabakulidde nga bawulira omusango, Charles Nyawello ne Charles Nyachae.\nOmulamuzi Mugenyi ategeezezza nti bajja kutegeeza enjuyi zombi ddi lwe bagenda okuwa ensala.\nAni asikira Besigye?\nBesigye akkirzza okwetaba mu kukubaganya ebirowoozo: Yeefukuludde\nAtomedde abaana bâ€™essomero nâ€™abatta